Owain mab Urien (Owein alies e saozneg), a varvas war-dro 595, a oa mab da Urien, roue Rheged. Gant e dad e stourmas ouzh Angled Bernikia.\nOwain en istorAozañ\nMeneget eo Owain e barzhonegoù Taliesin, a oa barzh e dad Urien. En ur varzhoneg eo meneget evel trec'hour Emgann Alclud Ford. En unan all, Gweith Argoed Llwyfain (" Emgann Argoed Llwyfain") ez eus anv eus un emgann etre tud Rheged renet gant Urien, hag Owain en o zouez, ha gwazed Bernicia renet gant "Fflamddwyn" (Laer an Tan), a c'hallfe bout ar roue angl Theodoric. Pa c'houlenn Fflamddwyn ostajed digant ar Vrezhoned e huch Owain stourm kentoc'h eget plegañ d'an Angled.\nTaliesin an hini a savas Marwnad Owain, ur c'h-klemmgan da Owain, ma lavar ar barzh e voe lazhet Fflamddwyn gant Owain:\npa lazhas Owain Fflamddwyn ne voe ket muioc'h (dezhañ) eget kousket\nKousket (eo) Lloegr [Saoz] ledan ha gouloù en o daoulagad\nHag ar re ne dec'hjont ket a voe haeloc'h eget (na voe) ret\nOwain o c'hastizas garv evel ur bagad (bleizi) o heuliañ deñved\nDegouezhout a reas rouantelezh Rheged dezhañ goude marv e dad Urien. Kenkent e lammas warnañ ar rouaned vrezhon amezek, Dunaut Bwr eus Dunoting ha Gwallawc Marchawc Trin eus Elmet, ha hennezh a arsailhas ivez breur Owain, Elffin, tra ma oa Owain hag e vreur all Pasgen, o vrezeliñ ouzh Dunaut.\nOwein a vije bet tad da Sant Kentigern, ha mamm ar sant a vije Denw, merc'h "Leuddun", a greder e oa Lot Luwddoc roue Lothian, a zo breur-kaer Arzhur hervez ar vojenn.\nOwain eo ar marc'heg en danevell Iarlles y Ffynnon, er Mabinogi.\nAnezhañ e teu an anv Ywain (pe Yvain, Ewain, Uwain), e-barzh romant Chrétien de Troyes, le chevalier au lion.\nAdtapet diwar « https://br.wikipedia.org/w/index.php?title=Owain_mab_Urien&oldid=1849249 »


Siracourt - Wikipedia\nLec'hiadur Siracourt e Kanton Saint-Pol-sur-Ternoise hag en Arondisamant Arras\nEtrekumuniezh Communauté de communes du Saint-Polois\nKod INSEE 62797\nKod post 62130\nMaer Freddy Bloquet\nGorread 3,24 km²\nLed 50° 22' 24" Norzh\nHed 02° 16' 18" Reter\nUhelder kreiz ... m\nUhelder bihanañ 124 m\nUhelder brasañ 154 m\nPoblañs hep kontoù doubl 239 (2006)\nStankter 76 a./km²\nSiracourt a zo ur gumun eus departamant Pas-de-Calais (Bro-C'hall).\nUl lodenn eus goudorenn ar V1où\nToenn ar c'houdorenn\nEil brezel-bed: kemmet eo bet planedenn kêriadenn Siracourt gant diviz an Alamaned e miz Even 1943 sevel diazlec'hioù kreñv evit bannañ armoù nevez, ar fuzeeennoù V1 ha V2, hag ar ganol V3. E miz Gouere 1943, kroget e voe gant sevel un diazlec'h V1, ha marteze V2 pa weler brasder ar savadur. Prizonidi soviedat a reas al labourioù. Tro 200 metrad hirder ha 45 metrad ledander e oa ar blockhaus bet savet evit gwareziñ 150 fuzeenn V1 da vout degaset gant an hent-houarn.\nUr banner, troet war-zu Londrez, a oa da vout savet e-kreiz ar gwarezva. Evit e sevel e voe kreuzet fozelloù, 4 metrad ledander dezhe, leuniet anezhe gant betoñs ha lakaet ur volzenn, harpet ouzh ar mogerioù hag an dachenn. Tennet e veze an douar etre ar mogerioù goude.\nDikoachet e voe al labourioù gant gweladennoù dre garr-nij graet gant ar Re Gevredet e miz Here 1943. Kregiñ a reas ar bombezadegoù (27 en holl, gant 5 000 tonenn a vombezennoù) d'ar 24 a viz C'hwevrer 1944. E miz Even 1944, dilezet e voe al lec'h gant an Alamaned.\nUn ti-feurm adsavet goude an Eil Brezel-bed\nAn ti-kêr hag an ti-skol\nAdtapet diwar « https://br.wikipedia.org/w/index.php?title=Siracourt&oldid=1824361 »\nDiazlec'hioù fuc'helloù V1 e Pas-de-Calais


Pederved kentel - Wikimammenn\nMoullerez ar "C’hourrier", 1900 (p. 43-52).\n◄ Trede kentel Pederved kentel Pemped kentel ►\n1. — Da Jezus-Krist, dre ma ’z eo Doue, e tle beza hor c’harantez. Dre ar garantez en deuz bet Jezus ouz-omp ez eo falvezet d’ezhan beza ker madelezuz enn hor c’hever, ma ’z eo rankout d’e-omp he garet ha pa na ve nemet dre anaoudegez vad. Jezus en deuz karet-meurbed ac’hanomp, evit ma vije karet-meurbed gan-e-omp ive, eme zant Bernard, ha Moizez enn he raok. Ha diskouez a c’helle gwelloc’h e falveze d’ezhan beza karet, eget n’en deuz great o lakaat d’e-omp ar gourc’hemen d’he garet.\n2. — Sant Paol, Abostol, a lavar ez eo ar garantez al lezen hed-da-hed. Piou, o welet eun Doue stag oc’h ar groaz hag o vervel eno dre garantez, piou eo an den hag a ve evit choum hep karet anezhan ? Petra lavar d’e-omp ar spern, an tachou, ar groaz, ar gouliou hag ar goad, nemet ez eo red d’e-omp karet an Hini en deuz hor c’haret bete mervel evid-omp ? Ha ne d-eo ket re striz kaloun an den, evit karet kement ha ma ’z eo dleet, eun Doue ker karantezuz ? Evit kaout eur garantez par da garantez Jezus, e ve red da eun Doue all mervel dre garantez out-han. « Perak, a lavare sant Fransèz a Zal, perak n’en em daolomp-ni ket war groaz Jezus, evit mervel eno gant-han, pa ’z eo bet falvezet d’ezhan mervel warn-n-ezhi dre garantez ouz-omp ? » An Abostol sant Paol a lavar ez eo marvet Jezus evid-omp, evit miret na vevimp mui evid-omp hon-unan, evit ma vevimp a-vad evit-han hep-ken eo.\n3. — Lenn a reomp e levr an Eklesiastik : « N’ankounac’hait ket an Hini a zo bet kred evid-hoc’h hag en deuz roet he vuez evit paea ar boan dleet d’ho pèc’hejou. » Jezus-Krist a gar gwelet an dud o kaout sonj euz he varo, hag eur boan vraz eo d’ezhan gwelet ez eo ankounac’heat gant-ho. An hini a ve gwall-gaset, skoet ha lakeat enn eun toull bac’h dindan an douar evit he vignoun, ha ne ve ket eun doan vraz d’ezhan, pa deufe da anaout ne fell ket d’he vignoun diskouez neb anaoudegez vad, na zo-ken kleVet hano e-bed anezhan ? A-hent-all, peger laouen ne ve ket o klevet ema atao he vignoun o komz anezhan gant eun deneridigez ar vrasa, hag ez eo anaoudek enn he gever ! Evel-se ive Jezus-Krist a gar gwelet hor beuz-ni sonj anezhan, ez omp anaoudek enn he gever, hag e karomp anezhan evit kement en deuz gouzanvet o vervel evid-omp. Araok ma teuaz Jezus war an douar, ar batriarched, ar brofeded hag an holl boblou euz ar bed he deuz bet c’hoant da welet anezhan. Brema a-vad pa ’z eo deut, brema pa c’houzomp ar pez en deuz great ha gouzanvet dre garantez ouz-omp, bete mervel war ar groaz, ha ne dleomp-ni ket, dreist ar re-ze, kaout muioc’h a c’hoant da gaout ha da garet anezhan ?\n4. — Evit ar c’hoant-se, a dleomp da gaout, eo en deuz Jezus-Krist, enn nosvez a-raok ma varvaz, lakeat Sakramant an Aoter, enn eur bedi ac’hanomp da gaout sonj euz he varo hag euz he boaniou, pa dostajemp oc’h an daol zantel. Red eo eta, dre-ze, e c’houfemp pegement a garantez en deuz hor Zalver ouz ar re a laka ho spered da bleustri war he varo ha war he boaniou, pa ’z eo falvezet d’ezhan choum war an Aoter, evit ma c’helljemp sonjal atao er poaniou en deuz gouzanvet evid-omp, hag evit ma kreskfe bemdez muioc’h-mui hor c’harantez out-han. Sant Fransèz a Zal a rea euz a Venez-Kalvar « menez ar c’halounou karantezuz » ; hag e gwirionez piou a zo evit kaout sonj euz a Venez-Kalvar, hep karet Jezus-Krist a zo maro eno evid-omp holl ?\n5. — O va Doue, na perak an dud ne garont-hi ket an Hini en deuz gouzanvet kemend a boaniou evit gounit ho c’haloun ? A-raok ma voa Doue ar Map en em c’hreat den, an dud ne c’houient ket hag hi a ioa karet gant Doue. Brema e c’houzont a-vad ez int karet gant-han, pa ’z eo deut Jezus war an douar, pa ’z eo marvet dre garantez out-ho. « Sellit oc’h ar groaz, eme zant Thomaz Vilneuf, ha sonjit e poaniou kalet hag e maro hor Zalver, ha ne viot ket evit nac’h ne vec’h ket bet karet gant Doue. » Sant Bernard a lavar ema kroaz ha gouliou hor Zalver oc’h embann dre ar bed ar garantez vraz en deuz bet ouz-omp.\n6. — Evit anaout gwelloc’h c’hoaz eo deut hor Zalver a-benn da lakaat ac’hanomp da garet anezhan, n’hor beuz nemet evesaat piz oc’h mister braz hor zilvidigez. Pa en devoa c’hoant da vervel evit savetei ar bed, ha ne vije ket bet a-walc’h d’ezhan beza lazet gant Herodez, e-touez ar vugale vihan-all ? Nan, nan, ne voa ket a-walc’h, rak bez’ e falveze d’ezhan, a-raok mervel, tremen tri bloaz ha tregont e-kreiz al labouriou hag ar poaniou, evit beza hor skouer ha lakaat ac’hanomp gwelloc’h a-ze da garet anezhan.\nGenel paour a reaz enn eur c’hraou ; goude-ze, e labouraz da zervicha eur c’halvez, ha da ziveza e lèzaz kas anezhan, evel eun torfedour, da veza staget oc’h eur groaz. Falvezout a reaz d’ezhan ouc’h-penn gouzanv ar poaniou brasa, ha pa ’z edo o vont da vervel, skuilla eur c’houezen a c’hoad, beza skourjezet ha freuzet gant an taoliou, e ti Bilad ; beza dre c’hoap lakeat da roue, eur benduen enn he zourn, eur c’hoz-tamm mezer moug war he ziou-skoaz, hag eur gurunen spern war he benn. Falvezout a reaz d’ezhan beza kaset d’ar maro goloet a vez eur groaz pounner war he skoaz ha beza staget out-hi war Menez-Kalvar. Setu, kristenien ! Petra a gav d’e-hoc’h a ve mad da rei d’ezhan evit kemend-all a boaniou ? Hag ar boan eo e ve karet eun Doue en deuz great ar pez a c’helle da ober evit beza karet gant an dud ? An tad Iann Rigoleu a lavare eta gant gwirionez : « Tremen va buez a rafen, hed-da-hed, o ouela dre garantez oc’h eun Doue a zo eat d’ar maro dre garantez oc’h an dud, hag evit savetei anezho ! »\n7. — « Ne d-eo ket eun dra vihan, eun dra vad ha kaer-meurbed eo av garantez, eme zant Bernard. » Ar roue Salomon a c’halv ar garantez eur furnez hag eun tenzor braz-meurbed, o veza ma ’z eo mignoun da Zoue an hini en deuz ar gwir garantez. Ar garantez a zo ar rouanez war bep mad ha war bep furnez ; el leac’h ma vez, e teu a-bred an holl vadou all war he lerc’h ; hi eo a zo gant-ho er penn kenta, oc’h ho ren dre an hent mad hag o lakaat ac’hanomp da veza dre-z-ho unanet gwelloc’h gant Doue. Aliez e lenner er Skritur-Sakr en deuz an Aotrou-Doue karantez ouz an hini a gar anez-han, ha setu petra a ra ar garantez : lakaat a ra an ene ha Doue da veza unan ho daou. Ar garantez a re nerz da ober ha da c’houzanv pep tra evit Doue. « Ne d-euz netra, pegen diez-bennag e ve, na ve an den evit he ober, eme sant Augustin, dre nerz ar garantez. » Dre-z-hi ne skuizer morse o labourat, o veza ma kaver eaz ha didorr pep labour.\n8. — Sant Krizostom a zesk d’e-omp petra ra karantez Doue enn ene. « Pa vez c’houezet, eme-z-han, tan karantez Doue enn eun ene, e krog enn-han eur c’hoant hep he bar da labourat evit an hini a zo karet ; enn hevelep doare ma kav d’ezhan ne d-eo al labourou kaleta netra e-bed da ober ; atao ema e nèc’h, o veza ne d-eo netra, a gav d’ezhan, ar pez a ra evit Doue ; neuze ma c’hellfe an den-ze mervel, mervel o labourat evit Doue, neuze hep-ken eo e ve laouen. » Dre ar garantez, an ene a c’hoar er-vad petra dal an Aotrou-Doue hag ar pez en deuz great evit an dud ; gwelet hag anaout a ra peger bihan ha pegen dister eo he labourou he-unan, e-skoaz madèlez he Zalver.\n9. — Sant Fransèz av Zal a ziskouez peger braz eo fazi an dud a glask ar zantèlez er meaz euz a garantez Doue. « Darn ’zo, eme ar zant-se, hag a gred ema huela stad ar zantèlez oc’h ober pinijen ; darn all, o rei an aluzen ; ar re-man, o pedi ; ar re-ze, o tostaat aliez oc’h ar zakramantchou. Evid-oun-me, eme-z-han, ne gav ket d’in e ve stad santeloc’h e-bed eget karet Doue euz a-greiz ar galoun. » Heb ar garantez, kement mad all a zo ne d-int holl nemet evel berniou mein : evit kaout ar mad-ze eta, a zo enn-han an holl vadou all, n’hor beuz nemet en em rei holl da Zoue.\n10. — An Aotrou-Doue he-unan a lavaraz eun deiz da zantez Thereza : « Kement tra a ra an dud, ma na d-eo ket great gant-ho evit plijout d’in-me, kement-se holl a zo moged ha netra. » Ha penaos ne c’hellann-me ket lakaat ar wirionez-ma doun e kaloun pep den ? Eun dra hep-ken a zo red : nan, ne d-eo ket red beza pinvidik, beza karet hag enoret, beva eaz ha dibreder, beza er c’hargou huel ha beza brudet evel tud gwisiek ha desket mad ; an dra a zo red hep-ken eo karet Doue hag ober evel a fell d’ezhan. Evit an dra-ze hep-ken ez omp bet krouet gant Doue hag ez omp dalc’het gant-han war an douar ; gant ma kerzimp êeun gant an hent-se ec’h en em gavimp ive rag-êeun er Baradoz. « Lakiit ac’hanoun, eme an Aotrou-Doue, evel eur ziel war ho kaloun ha war he tivreac’h, evit ma savo war-zu enn-oun hoc’h holl menosiou, hoc’h holl c’hoantegèsiou hag hoc’h holl labourou ; lakiit ac’hanoun war ho kaloun evit na d-aio diabarz enn-hi karantez all e-bed, nemet va c’harantez-me ; lakiit ac’hanoun war ho tivreac’h, evit na reot netra evit den nemed evid-oun-me. » Redek, nijal a rear dre an hent a gas d’ar zantèlez vrasa, pa ne glasker nemet Jezus stag oc’h ar groaz, pa ne c’hoantear plijout da zen nemet d’ezhan hep-ken.\n11. — Bez’ e tleomp kaout aked da garet e gwirionez Jezus-Krist. Setu penaos ec’h anavezer ar gwir garantez. Ar garantez a zo aounik : aoun e deuz na zisplijfe da Zoue ; ar garantez a zo kalounek ha leun a fisianz e Doue : nemet e vezo gloar da Zoue, n’euz netra a gement na rafe ; ar garantez a zo kre : trèc’hi a ra ar gwall-ioulou, an temptasionou brasa, an ankeniou dounna ; ar garantez a zo sentuz : plega a ra dioc’htu ma klev mouez an Aotrou-Doue ; ar garantez a zo glan, o veza ne gar nemet Doue, ha ma kar anezhan dre ma tle beza karet ; ar garantez a zo tomm-bèro, o veza ma karfe gwelet tan karantez Doue o krègi hag o c’houeza enn holl galounou ; ar garantez a laka an ene estlammet holl hag a ra d’ezhan beza er-meaz anezhan he-unan ; gant ar garantez an ene n’ema mui e poan gant traou an douar, ha n’en deuz ken aked nemet da garet Doue hep-ken ; ar garantez a zo unvan, o veza ma stag an den oc’h Doue hag oc’h kement a fell da Zoue ; ar garantez a zo buan da huanadi : gant-hi an ene a verv gant he c’hoant da vont diwar an douar, d’en em unani gant Doue ha da garet anezhan e bro ar re euruz enn nev.\n12. — Den e-bed ne ziskouez koulz hag an Abostol sant Paol petra eo ar gwir garantez ha petra a zo red da ober evit kerzet gant-hi enn hent mad. « Heb ar garantez, eme-z-han, an den ne d-eo netra, ha netra e-bed ne d-eo mad. » Ha pa ve kre a-walc’h hor feiz, evit kas meneziou euz a eur vro da eur vro all, evel a reaz sant Gregor ; ha pa rofemp hon holl vadou d’ar re baour, ha pa c’houzanvfemp beza merzeriet a galoun vad, an traou-ze holl ne dalont netra heb ar garantez ha ma na reomp ket anezho evit plijout da Zoue. Goude-ze sant Paol a ziskouez hag a zesk d’eomp petra eo ar wir garantez evit mac’h anavezimp ha ni hor beuz karantez Doue, evel ma ’z eo dleet d’e-omp he c’haout, hag ive evit deski pe seurt mad a dleomp dreist-holl da ober evit kenderc’hel da gaout ar garantez-se, ha lakaat anezhi da greski bemdez enn hor c’haloun.\nKaloun Jezus karantezuz-meurbed, gwaz a-ze d’an hini ne gar ket ac’hanoc’h ! Marvet oc’h, o va Doue, e-kreiz ar poaniou brasa evit silvidigez an holl dud ; penaos eta e c’hellont-hi c’hoaz ankounac’haat ho madelesiou ? O va Doue, re vraz eo bet ho karantez ouz-omp, hag hor c’halounou-ni re zizanaoudeg enn ho kever ! Pec’herien ma ’z omp, sellomp oc’h Oan-Doue ; evid-omp eo e varv war ar groaz ; mervel a ra evit paea da Zoue, he Dad, ar pez a ioa dleet evit hor pèc’hejou ; mervel a ra evit beza karet gan-e-omp. Setu penaos e ped he Dad da deurel diwar-n-omp hor pèc’hejou ; ha soudi a rafemp-ni sellet goude out-han hep dont d’he garet ! O va Zalver, peger hihan eo an niver euz ar re a gar ac’hanoc’h ! Ah ! me an den reuzeudik ma ’z oun ! ponaos em beuz-me gellet tremen kemend a vloavesiou hep sonjal enn-hoc’h, hag o pec’hi ken aliez enn hoc’h enep ? O Doue, va Zalver, n’em beuz ket kemend a geuz evit ar boan a ioa dleet d’am fec’hejou evel a c’hlac’har da veza bet dizanaoudeg enn ho kever, c’houi a zo bet ouz-in ker braz ho karantez. Poaniou Jezus, gouliou Jezus, maro Jezus, karantez Jezus, deut hag iit ken doun em c’haloun na vezo mui evit ankounac’haat ac’hanoc’h, ha ma vezo flamm atao tan ho karantez enn-hi ! O va Jezus karantezuz ha mad dreist peb tra, ho karet a ran, c’houi a zo va c’harantez ha pep tra evid-oun ; ia, ho karet a ran hag ho karet a fell d’in da-viken ! N’am list ket, me ho ped, n’am list ket d’ho tilezel ha da vont da goll, grit ma vezin d’e-hoc’h hep-ken ! Dre ho maro hag ho poaniou, e pedan ac’hanoc’h da gaout truez ouz-in. Grit eta, o va Doue, ha c’houi ive he vamm zantel, Gwerc’hez Vari, va rouanez : grit ma karin Jezus-Krist, ho Map, ha ma karin ac’hanoc’h ive, c’houi a zo va mamm ha va holl fisianz. Ar pez a c’houlennan ouz-hoc’h a c’hellit da ober, grit eta, me he ped, ma c’hellin, enn eur garet ar Map hag ar Vamm, ho meuli ho daou war an douar hag er Baradoz da-viken !\nAdtapet diwar « https://br.wikisource.org/w/index.php?title=Pederved_kentel&oldid=74729 »\nKemmoù diwezhañ degaset d'ar bajenn-mañ d'an 23 Gwe 2015, da 20:52.


Gant ar ger Italia e tegouezher amañ. Evit sterioù all ar ger, gwelit Italia (disheñvelout).\nKan broadel: Fratelli d'Italia\nItalianeg, (alamaneg, galleg, ladineg), anavezet: albaneg, friouleg, gresianeg, katalaneg, kroateg, okitaneg, sloveneg, sardeg\n- Prezidant Sergio Mattarella\n- Kentañ ministr Giuseppe Conte\n- Hollad 301 323 km²\n- istimadur 2005 58 462 375 ()\n- Stankter 194/km²\nItalia zo ur stad e Kreisteizeuropa, hag enni Ledenez Italia hag ul lodenn eus aradennad an Alpoù. Ur riez eo, dezhi renad ur republik embannet e 1870 evit ar wech kentañ. Koulskoude e vez graet gant an anv Italia evit an ec'honenn-mañ abaoe daou vil bloaz. (Sellet ouzh Istor Italia.) Italia a zo bet al lec'h m'eo bet staliet riez kozh Roma, an impalaeriezh divent a renas war gazi holl Europa ha darn eus Afrika hag Azia en Henamzer.\nRoma eo kêr-benn republik Italia, hag hini ar Sez santel ivez (ar Vatikan a reer anezhañ peurliesañ) el lec'h m'emañ melestradurezh kreiz an Iliz katolik roman, ar pab (Frañsez hiziv) er penn anezhi. Ur riez dizalc'h eo war un tiriad strizh-kenañ e kalon ar gêr vras.\nEzel eus Unaniezh Europa (ezel diazezer), Kuzul Europa, ar Feur-emglev Norzh-Atlantel (NATO), an ABU eo Republik Italia. E Roma eo bet sinet ar feur-emglev a stalias Kumuniezh Ekonomikel Europa, kentañ stumm Unaniezh Europa.\n1.1 Italia a-raok hag e-pad Impalaeriezh Roma\n2.1 Rannvroioù ha proviñsoù\n2.2 Stêrioù ha lennoù\n3 Istor berr-ha-berr\n3.1 War-du an Unaniezh\n3.2 Adalek deroù an XXvet kantved betek dibenn an Eil brezel-bed\n3.3 Eil lodenn an XXvet kantved ha deroù an XXIvet kantved – Mare kempred\n8.1 Lenn ivez\nKavout a reer roudoù kentañ eus ar ger ITALIA war ur pezh moneiz eus ar Iañ kantved kt JK. E Corfinio, en Abruzzo, e voe adkavet ar pezh-se. Kêr-benn ar C’hengevredad Italek e oa Corfinium, zo deuet da vezañ Corfinio. Skoet e voe ar moneiz-se gant ar pobloù italek a voe o tispac'hañ a-enep Roma.\nEmdreiñ a reas ar ger « Italia » e-pad an Henamzer. Evit ar C’hresianed, evit gwir, ne oa « Italos » nemet ur rouantelezh amezek.\nDont a ra ar ger-se, hervez tud zo, eus ur vojenn eus Bro-C’hres anavezet-mat : hini Daouzek trevell Herakles. Goude bezañ laeret "oc'hen Gêryốn", Herakles a gasas an dropellad war aodoù Itilia. Hag ur c'hole da dec'hel, ha kuit betek Sikilia. Hen adkavout a reas Herakles en enez, ha divizout envel ar vro-hont "Italia" (a zeu eus ar ger "italios" a dalveze “kole” en ur rannyezh c'hresianek ».\nHervez ur vojenn c’hresian all avat e teufe ar ger-se eus “Ouitalia” pe “Ouitalos”, a dalveze kement ha "leue". Piv ’oar ?\nItalia a-raok hag e-pad Impalaeriezh Roma\nLigured a oa bet o vevañ du-hont da mare an Neolitik. Meur a bobl a oa bet o vevañ war o lerc’h en Italia, a-raok ma voe krouet Impalaeriezh Roma. Indezeuropat e oa an darn vrasañ anezho. Ne oant ket avat ar pobloù nemeto o vevañ en Italia. Bez’ e oa ivez :\nan trevadennoù gresian, a oa deuet eus Bro-C'hres adalek an VIIIvet kantved kt JK, e su Italia ;\nar pobloù italiot a oa deuet eus kreiz Europa da mare oadvezh an arem. Tost e oa ar pobloù-se d'ar Gelted e-kreiz Italia ;\nAn Etrusked, anezho ur bobl na oa ket indezeuropat, a zeue moarvat eus Azia-Vihanañ ;\nAr Gelted, a oa deuet diwezhatoc’h eus Bohemia, o doa graet o annez en norzh, e plaenenn ar Po, a vez anvet Kizalpina ivez.\nDa vare Republik Roma e oa bevennet norzh Italia gant Gallia Cisalpina, ha dispartiet e oa diouti gant ar stêr Aesis – da c’houde gant ar Rubicon hag ar Macra e -59. Da c’houde e voe staget Italia, a oa bevennet a-benn neuze gant an Alpoù. Trofe an Alpoù, Trofeo delle Alpi en italianeg, a oa anezhañ ur merk a dalveze da vevenniñ ar vro met dilec'hiet e voe diwezhatoc'h. Gant Roma e voe roet ar geodedouriezh roman d'an holl Italianed neuze. Da c'houde e voe roet ar geodedouriezh roman d’an holl dud a oa chom en Impalaeriezh (skrid-embann Caracalla, 211-212).\nRannvroioù ha proviñsoù\nItalia zo rannet etre 20 rannvro (15 rannvro gant ur stadud reizh ha 5 rannvro emren) hag e 109 froviñs.\nGwelout rannvroioù Italia.\nGwelout rannvroioù emren Italia.\nStêrioù ha lennoù\nStêrioù pennañ Italia zo :\nAr stêr Arno\nLennoù pennañ Italia zo :\nLago Maggiore pe Lago Verbano\nWar-du an Unaniezh\nEus ar XIVvet kantved d’an XVIIIvet kantved e voe an Azginivelezh en Italia, gant arzourien evel Michelangelo, Raffaello, pe gant skiantourien evel Galileo a lakaas ar skiant da c’henel en-dro en Italia da gentañ hag en Europa a-bezh da c’houde. Da vare Leonardo da Vinci e voe meur a briñselezh (dugelezhioù, keodedoù-stadoù…) en Italia. Priñsed Italia a aoze o lezioù diouzh o doare dezho o-unan hag alies-tre e save brezelioù gwadek etre an eil hag egile, pe etezero ha broioù estren, en o zouez Frañs ha Spagn (Brezelioù Italia]]. Abalamour d'ar brezelioù niverus a voe er XVIvet kantved hag abalamour d'an teknikoù kozh-bras a veze implijet e gennad al labour-douar e c'haller displegañ evit darn perak ez eas priñselezhioù Italia war an diskar eus ar XVIvet kantved d’an XIXvet kantved. Gant ar brezeliadennoù da vare Napoleon Bonaparte e voe lakaet an traoù da cheñch. Tamm-ha-tamm e voe krouet ar Rouantelezh. Vittorio-Emanuele II, roue Sardegna, eo a roas lañs da grouidigezh Rouantelezh Italia. E 1870 e voe staget Roma ouzh ar rouantelezh ha lakaet e voe Roma da gêr-benn unanet.\nD’an hevelep mare ez eas gennad ar greantelezh kalz war-raok. Liammet e oa kement-se gant an arc'hant bras a veze gounezet el labour-douar a voe nevesaet e blaenenn ar Po ha gant an arc’hant bras dastumet gant an embregerezhioù dourdredanel a yae en-dro en Alpoù. Gwelet e veze kement-se en « Tric’horn Aour » dreist-holl, da lavaret tro-dro da Dorino, Milano ha Genova. Er Su, er c’hontrol, e oa labourerien-douar dreist-holl ha gounit a raent hogozik evel ma veze graet er Grennamzer. Dalc’het e veze stalioù labour-douar bras gant ar berc’henned na vezent ket kalz o labourat ha na glaskent ket mont war-raok kennebeut, ar vichererien labour-douar a veze izel a-walc'h o goproù. « Microfundiaoù », anezho atantoù bihan-bihan, ma ne oa ket tu da vagañ an holl vugale diwar ar pezh a veze produet enno. Evel-se e c’haller displegañ an diforc’hioù a oa etre an Norzh hag ar Su ha perak e oa aet kement-se ar mafia war-raok ha perak e voe kement a dud o tivroañ war-du broioù Europa ma veze diorroet kalz gennad ar greantelezh hag ar Stadoù-Unanet.\nAdalek deroù an XXvet kantved betek dibenn an Eil brezel-bed\nAr Brezel-bed kentañ, 1914-1918 : Daoust ma oa ezel eus an Aliañs tridoupl e chomas neptu Italia e deroù ar brezel. Ne emezelas ouzh an Emglev Tridoupl nemet e 1915. E 1918 e voe kemmet harzoù, ar pezh a oa bet un dra vat Italia. Koulskoude, ne voe ket roet da Italia an holl diriadoù a oa bet goulennet ganti (dreist-holl gant luskad ar vroadelourien italian bet krouet e 1877 a c'houlenne adperc'hennañ tiriadoù zo bet staget ouzh broioù estren zo). Abalamour da se, da lavaret eo an "trec'h mac'hagnet", e voe degaset trubuilhoù er vro gant ar vroadelourien. Rak-se e krogas Mussolini da gaout pouez er vro.\nBenito Mussolini : adalek 1919 betek 1922 e voe Italia en ur blegenn ziaes abalamour da gudennoù sokial, armerzhel ha politikel. Klask a reas Benito Mussolini hag ar Faskourien tennañ korvo eus se dre derriñ taer a-walc’h an harzoù-labour hag ar sindikadoù hag e-se e voe anavezet ha gwelet mat gant ar metoù sindikadel hag ar batromed (Confindustria ha Confagricoltura). Implijet en doa skouadronoù (strolladoùigoù) evit se. Seurtoù milisoù e oa ar skouadroù-se a oa arditi vroadelour enno evit darn, da lavaret eo soudarded bet oc’h ober begenn arme Italia hag oa bet disoudardet e 1918. Rochedoù du a veze gwisket ganto, ar pezh a zeuas da vezañ unan eus arouezioù ar faskouriezh. Goude bezañ kerzhet war-du Roma e miz Here 1922 e voe fiziet gouarnamant Italia ennañ gant roue Italia, Vittorio Emanuele III. Evel-se e krogas Mussolini da astenn tamm-ha-tamm e reizhiad faksour en Italia a-bezh. Da c’houde e kevredas arme Italia gant an Nazied hag e-se e krogas da vrezeliañ asambles gant nerzhioù an Ahel. C’hoant en doa Mussolini da adsevel an Impalaeriezh Roman met kouezañ a reas buan e veudig en e zorn rak ne oa ket lusket arme Italia kement-se gant ar c’hoant brezeliañ ha meur a wech e troas an traoù da fall evitañ e Gres, e Frañs, en Albania, en Yougoslavia, e Libia hag en Etiopia.\nD'an 10 a viz Gouere 1943 e tilestras ar Gevredidi e Sikilia (oberiadenn Husky) a-raok mont tre e Su Italia. Neuze e voe diskaret Mussolini ha war-lerc’h e voe tapet da brizoniad war urzh ar roue. D’an 12 a viz Gwengolo 1943 e voe dieubet an diktatour gant ur strollad soudarded alaman. Tra ma oa bet arme Alamagn oc'h aloubiñ Italia e savas Mussolini ur "Republik sokial italian" dindan urzh Hitler. Sinañ a reas ar marichal Badoglio kodianidigezh Italia d’an 3 a viz Gwengolo 1943 ha kenderc’hel a reas Italia da vrezeliañ asambles gant ar Gevredidi. Mussolini, hag eñ o tec’hel kuit war-du Suis, a voe lakaet d’ar marv (skourret e voe war-lerc'h) gant ar bartizaned komunour d’an 28 a viz Mezheven 1945.\nE miz Mezheven 1946 e voe savet ur referendom hag e-se e voe kaset rouantelezh Italia da netra ha krouet e voe Republik Italia. Ne voe ket ken bras-se an diforc'h etre ar mouezhioù a-du hag ar mouezhioù a-enep er referendom-se.\nEil lodenn an XXvet kantved ha deroù an XXIvet kantved – Mare kempred\nNeuze e teu Italia da vezañ ur renad demokratel, lusket dreist-holl gant an Demokratelezh kristen ha gant strolladoù laik enepfaskour. Petra bennak ma veze ingal cheñchamantoù er ministrerezhioù e oa bet anavezet Italia gant ar broioù all, e teuas da vezañ unan eus ar broioù kentañ eus Unaniezh Europa ha diorroet e vez hec’h amerzh evel ma ne oa bet graet morse a-raok (ar « Burzhud »). Tamm-ha-tamm e veze kreñvaet Strollad komunour Italia, ur strollad habask a-walc’h anezhañ. Gant-se ne oa ket bet kalz a cheñchamantoù bras e buhez politikel ar vro evit a sell an dilennadegoù betek 1976, da lavaret eo betek an « treuzemglev istorel » hag ivez betek ar « bloavezhioù plom », merket gant ar sponterezh a veze lusket ken gant tud a-du gant an tu dehou pellañ ken gant tud a-du gant an tu kleiz pellañ. Tamm-ha-tamm e oa bet lezet gant an Demokratelezh kristen ul lodenn eus ar galloud da strolladoù politikel gwanoc'h evel ar Strollad republikan Italian pe ar Strollad Sokialour talian. Ur strollad politikel a bouez e oa chomet memes tra. Adreizhoù sokial bras a oa bet degemeret dre referendom (an dizimeziñ, an diforc’hiñ diwar vugale) pe lezennoù zo bet mouezhiet (« Psicatria democratica ». Breinet e oa bet metoù an aferioù meur a wech gant an arc’hant, setu perak eo bet an oberiadenn varnerezhel a veze anvet « Mani pulite » (Daouarn naet). Goude se e oa bet adaozet bed ar politikerezh a-vras hag e-se e oa bet kaset an darn vrasañ eus ar strolladoù politikel da netra pe e oa bet kemmet o durc’hadur, ar pezh a oa bet kreñvaet gant ar referendom e 1993 hag ivez gant ar Mataarellum a zo bet degemeret e 1994 (ur reizhiad dilenn kemmesk). Gant-se e voe lakaet diaes-tre buhez politikel Silvio Berlusconi. Buan-tre e oa bet lezet a-gostez gant ar strolladoù politikel turmudus evel ar strollad estrengas Kevre an Norzh. Dont a reas Silvio Berlusconi er galloud en-dro e 2001 pa oa bet trec’h da-geñver an dilennadeg. Ne oa ket deuet a-benn an « tu kreiz kleiz », bet dilennet etre e zaou respet, da gas da benn un adreizh [[Bonreizh Italia|bonreizhel a bouez. Gouarnamant Silvio Berlusconi II a oa bet gouarnamant kentañ Italia o ren ken pell ar republik-se a-hed-se, daoust ma’z eus bet un enkadenn bolitikel, armerzhel hag onestiz evel ma ne oa ket bet a-raok.\nAdalek ar 6 betek an 10 a viz Du 2002 e oa bet dalc’het kentañ Forom sokial Europa e Firenze, da-heul stourmadennoù taer an S8 e Genova.\nE 2006 e oa ar maout gant an tu kleiz, kaset en-dro gant Romano Prodi en Dilennadegoù kannad 2006. E miz Eost 2006 en doa goulennet Ehud Olmert digant Romano Prodi lakaat Italia da gemer penn ar Finul a oa "kreñvaet" goude ar brezel etre Israel ha Liban e 2006, ar pezh a vo graet e miz C’hwrever 2007.\nRepublik kentañ Italia a oa bet diazezet gant Bonreizh Italia e 1947. Dispartiet e oa bet galloudoù ar Gouarnamant, ar Parlamant hag ar Justis ha krouet e oa bet div gambr :\nKambr ar Gannaded (« Camera dei Deputati ») gant 630 kannad\nAr Sened (« Senato della Repubblica gant 630 kannad (hag ivez gant prezidanted kozh ar Republik ha 5 senedour, d’ar muiañ, a vez anvet gant Penn ar Stad (sammañ a reont o c’harg a-hed o buhez).\nDilennet e vez ar Parlamant gant ar mouezhiañ hollek eeun hervez aozioù damheñvel. Kemmet e oa bet lezenn an dilennadegoù un tamm, da-heul ur referendom e 1993 a oa bet aozet evit lakaat war-sav ur mouezhiañ muiañ-niverel (75 %) evit ma vije stabil ar gouarnamantoù, ar pezh ne oant ket e deroù ar Republik abalamour ma oa re a strolladoù politikel hag abalamour ma ne oa ket tu d’ar strolladoù politikel pebeilañ. Kemmet e oa bet en-dro e dibenn 2005 evit lakaat war-sav ur mouezhiañ kenfeurel eus listennoù bloc’het evit ma ne vije ket bet koll Ti ar Frankizoù, ar pezh a oad o c’hortoz moarvat. E penn ar gouarnamant emañ Prezidant ar C’huzul, « primus inter pares ». Prezidant ar Republik eo Penn ar Stad. Galloudoù bevennet en deus ha dilennet eo e-pad seizh vloaz gant an div gambr bodet (hag ivez gant dileuridi evit ar rannvroioù).\nE dibenn 2005 e oa bet degemeret adreizh ar Vonreizh gant ar Parlamant. Diwar an adreizh-se e tlefe bezañ krouet un « 3e Republik » hag an tiriadoù a zlefe bezañ aozet evel ur c'hevread. Galloudoù astennet-mat a zlefe bezañ roet d’ar Ministr kentañ (anv roet da Benn ar Gouarnamant). A-hend-all ne vefe nemet 530 kannad (-100) e Kambr ar Gannaded ha 265 senedour (-50) e Sened ar Republik. Gant ar mouezhiañ dieeun e tlefe ar senedourien bezañ dilennet. An adreizh-se a oa da vezañ kadarnaet dre referemdom e-pad semestr kentañ 2006.\nAr gouarnamant kent (kreizenn-dehou), lesanvet Ti ar Frankizoù (Casa delle Libertà), a oa bet savet diwar emglev gant meur a strollad : Forza Italia (= Nerzh Italia koulz ha War-raok Italia !), zo bet krouet gant Silvio Berlusconi, ar strollad Aliañs broadel, ur strollad tost eus ar strollad kozh Luskad Sokial Italia, demokrated-kristenien eus an tu-dehou, bodet er strollad UDC hag ar strollad Kevre an Norzh. D'ar 15 a viz Ebrel 2005 e oa bet kuitaet gouarnamant Berlusconi gant ar strolladoù UDC hag ar strollad Strollad Sokialour Italia Nevez, en ur reiñ lizhiri-dilez o ministred, Ar pezh a oa bet pennkaoz buan d’un enkadenn er gouarnamant. Roet en doa Berlusconi e zilez d’an 20 a viz Ebrel 2005 ha karget e oa bet da stummañ ur gouarnamant nevez ha touet en doa le d’an 23 a viz Ebrel. Ne oa ket bet degaset kalz a cheñchamañtoù-se er gouarnamant hag an daou strollad o doa roet o dilez zo distroet izili ennañ. Ur ministrerezh hepken, hep ministr en e benn, a oa bet krouet ha karget e oa bet da blediñ gant diorren Mezzogiorno.\nRomano Prodi en doa gounezet dilennadeg kannad an 9 ha 10 a viz Ebrel 2006. Anvet e oa bet neuze da Brezidant Kuzul ar Vinistred, gant Giorgio Napolitano, bet dilennet da Brezidant ar Republik d’an 10 a viz Mae 2006.\nGant strolladoù politikel disheñvel eo bet kompozet kenunaniezh en deus votet ar fiziañs d'ar gouarnamant. Prodi, penn ur strolladig kreizenn-gleiz, en deus bodet en Unione sokialourien, ekologiezhourien, komunourien (deuet da vezañ sokial-ha-demokrat) hag en deus resevet un harp eus an diavezh digant Addiazez komunour (Rifondazione communista). Tapet en deus ur muiañniver ledan e Kambr ar Gannaded, met bez ez oa 158 diwar senatourien a zo bet aet da harpañ e gostezenn.\nD'an 21 a viz C'hwevrer 2007, goude ur votadenn gontrol dezhañ digant daou senedour en deus disklêriet Prodi e vefe ret d'ar gouarnamant bezañ divodet, met nac'het eo bet gant Prezidant ar Republik ha votet eo bet ar fiziañs fgant ar Sened en dro.\nEmdroadur poblañs Italia etre 1961 ha 2003 (sifroù gant FAO, 2005). Niver a dud e miliadoù.\nItalia zo ezel eus an S8 (S8 : an eizh bro c’hreantelaetoc’h er bed) hag ar c’hwec’hvet Stad armerzhel eus ar bed ivez. Rannvroioù an norzh, Lombardia en o zouez, o deus unan eus PDKoù (produadur diabarzh kriz) dre annezad an uhelañ eus Unaniezh Europa (29 140 dolar/annezad e 2004). Ken uhel pe dost ouzh PDK Île de France pe hini rannvro Londrez. En enep ez eus dale gant rannvroioù ar c’hreisteiz evit a sell diorren an armerzh e-keñver rannvroioù an norzh.\nItalia zo ur vro c’hreantelaet liesseurt hec’h armerzh, zo he froduadur diabarzh kriz, hollek pe dre zen, ken uhel ha hini Frañs pe Breizh-Veur.\nAn diarbennoù evel sevel nebeutoc’h a dailhoù ret, heblekaat war un dro marc'had al labour evit ma vefe bresk aozioù labour an implijidi hag ar reolennoù evit an implijerien, adreizhañ reizhiad koustus ar retredoù hag e-se digreskiñ al leveoù, ne vezont ket kaset kalz war-raok abalamour ma ne endro ket an armerzh evel a vennfe an Italianed hag abalamour ma n'emañ ket ar sindikadoù a-du gant se.\nRoll kazetennoù Italia\n(it) Rai Radiotelevisione Italiana (=> Lenn Radio Uno, Radio Due, Radio Tre\nGouelioù ha deizioù gouel\nañ Genver Kalanna Capodanno\n6 a viz Genver Sul ar Rouaned Epifania (pop. Befana)\n"Etre an 22 a viz Meurzh hag ar 25 a viz Ebrel Pask Pasqua\n"Etre an 23 a viz Meurzh hag ar 26 a viz Ebrel Lun Fask Lunedì dell'Angelo (anv poblek Pasquetta)\n25 a viz Ebrel Dieubidigezh Liberazione 1945\nañ Mae Gouel al Labour Festa dei lavoratori\n2 a viz Mezheven Gouel ar Republik Festa della Repubblica 1946\n15 a viz Eost Gouel Maria Hanter-Eost Assunzione (pop. Ferragosto)\nañ Du Gouel an Hollsent Tutti i Santi ou Ognissanti\n8 a viz Kerzu Ar Werc'hez Vari krouet dinamm Immacolata Concezione\n25 a viz Kerzu Nedeleg Natale\n26 a viz Kerzu Sant Stefan Santo Stefano\nSpisaet eo bet gouelioù ar relijion gatolik gant un dekred e 1985, da-heul emglev ar c'honkordad (mellad 6) a oa bet kensinet e Roma d'an 18 viz C'hwevrer 1984 gant renerien Republik Italia ha re ar Sez Santel (Vatikan) hag a oa bet peurwiriekaet gant al lezenn niv. 121 eus ar 25 a viz Meurzh 1985 :\nBep Sul ;\nd’ar Patrom:1añ a viz Genver, Maria Santissima Madre di Dio (Santez Varia, mamm Doue) ;\nd’ar 6 a viz Genver, Epifania del Signore (Épiphanie du Seigneur) ;\nd’ar 15 a viz Eost, Assunzione della Beata Vergine Maria (Gouel Itron Varia hanter Eost) ;\nd’ar Patrom:1añ a viz Du, tutti i Santi (an Hollsent) ;\nd’an 8 a viz Kerzu, Immacolata Concezione della Beata Vergine Maria (Gouel Maria krouet-dinamm) ;\nd’ar 25 a viz Kerzu, Natale del Signore (Nedeleg an Aotrou) ;\nd’an 29 a viz Mezheven, SS. Pietro e Paolo (Sent Pêr ha Paol), evit kumun Roma.\nRoll prezidanted Italia\nRoll glad ar bed en Europa\nAnvioù annezidi Italia\nPoblañs proviñsoù Italia\n(it) Wikipedia en italianeg\n(it) Lec’hienn Genrouedad ofisiel gouarnamant Italia\n(it) Porched melestradur Italia\n(fr) Fedoù ha sifroù a-zivout Italia\nAlamagn · Aostria · Belgia · Bulgaria · Danmark · Estonia · Finland · Frañs · Gres · Italia · Iwerzhon · an Izelvroioù · Kiprenez · Kroatia · Latvia · Lituania · Luksembourg · Malta · Polonia · Portugal · Rouantelezh-Unanet · Roumania · Slovakia · Slovenia · Spagn · Sveden · Republik Tchek\ng • ka •\nAlamagn • Albania • Belgia • Bulgaria • Danmark • Estonia • Frañs • Gres • Hungaria • Italia • Izelvroioù • Kanada • Kroatia • Latvia • Lituania • Luksembourg • Makedonia an Norzh • Montenegro • Norvegia • Polonia • Portugal • Rouantelezh-Unanet • Roumania • Slovakia • Slovenia • Spagn • Stadoù-Unanet • Republik Tchek • Turkia


Dinis Iañ Portugal - Wikipedia\nDinis Iañ Portugal\nDinis Iañ Portugal (Lisboa, 9 a viz Here 1261 — Santarém 7 a viz Genver 1325) a voe c'hwec'hvet roue Portugal, lesanvet o Lavrador (al labourer-douar) abalamour ma reas plantañ pineg Leiria, hag o Rei-Poeta (ar roue-barzh) abalamour d'e oberenn varzhel.\nMab e oa d'ar roue Afonso III, ha d'e bried, an infantez Beatriz Kastilha. Kurunennet e voe e 1279, d'an oad a 17 vloaz.\nE 1282 e timezas gant Izabel Aragon, anavezet evel ar "Rouanez Santez", ur verc'h d'ar roue Pedro III Aragon ha d'e bried Constanza II Sikilia. Daou vugel o doe:\nConstanza de Portugal (1290-1313), ganet en Coímbra, anvet diwar-lerc'h mamm he mamm, a zimezas da Fernando IV Kastilha;\nAfonso IV (1291-1357), roue Portugal.\nBugale all en doa gant maouezed all\ngant Grácia Froes (anavezet ivez evel Gracia Anes):\nPedro Alfonso (1287-1354), kont Barcelos.\ngant Aldonza Rodrigues Talha:\nAlfonso Sánchez (1289-1329), aotrou Alburquerque, kevezer e hantervreur Alfonso IV. Divastardet e Mae 1304.\ngant Marina Gomes:\nMaría Alfonso, ganet a-raok 1301, dimezet a-raok 1317 da Juan Alfonso de la Cerda, aotrou Gibraleón. Beziet o-daou en manati Santo Domingos en Santarén;\nMaría Alfonso (1301-1320), leanez en Manati San Dionisio. Entre 1312 ha 1320 e reas sevel un aoter da Sant Andrev.\ngant María Pires, «una buena mujer de Oporto» (ur vaouez vat eus Oporto), hervez gerioù Pedro Alfonso, kont Barcelos,\nJuan Alfonso de Portugal (c. 1295-1326), divastardet en 1317, alférez ha mayordomo mayor e dad, harp feal ar roue hag ivez hini e hantervreur Alfonso Sánchez. Lakaet e voe d'ar marv gant e vreur Afonso IV e 1326.\ngant ur vaouez all dianav hec'h anv :\nFernán Sánchez (a-raok 1290-1329), dimezet da Fruilhe Anes de Soursa, divugel. Marvet e 1329 ha beziet e manati Santo Domingos das Donas en Santarén.\nAdtapet diwar « https://br.wikipedia.org/w/index.php?title=Dinis_Iañ_Portugal&oldid=1955120 »\nTiegezh Bourgogn (Portugal)\nKemmoù diwezhañ degaset d'ar bajenn-mañ d'an 15 C'hwe 2022, da 09:36.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/79 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/79\nSANT MARC, IV.\ndoare ma rapportaz unan tregont, eun all tri-ugent, hag eun all kant. (9) Hag e lavaraz dezhe : Ra zelaouo an neb hen deuz diou-skouarn da glevet.\n(10) Hogen, pa edo he-unan, ar re a oa en dro dezhan gant an Daouzec, a c’houlennaz diganthan divarben ar barabolen-ze. (11) Hag e lavaraz dezhe : Roet eo deoc’h da anaoud myster rouantelez Doue ; mes d’ar re a zo a ziaveaz e vez lavaret pep tra dre barabolennou ; (12) evit o velet, ma velint ha na apercevint ket ; hag o klevet, ma klevint ha na gomprenint ket ; gant aoun na zistrofent ha na vez pardonet dezhe ho fec’hejou. (13) Hag e lavaraz dezhe : Ha na gomprenit-hu ket ar barabolen-ze ? Penaos eta e comprenot-hu ar parabolennou all.\n(14) An hader a had ar Ger. (15) Ar re a zo a-hed an hent, eo ar re a zo hadet ar Ger enhe, mes kerkent m’ho deuz he glevet, e teu Satan hag e lam kuit ar Ger a oa bet hadet en ho c’halonou ; (16) er memeus doare, ar re a receo an had el leac’hiou meinec, eo ar re pere, kerkent ha ma klevont ar Ger, a receo anezhan gant joa ; (17) mes n’ho deuz ket a c’hrizien enhe ho-unan, ha ne badont nemed eur momant, neuze kerkent ha ma sav trubul pe bersecution abalamour d’ar Ger, e vezont scandalizet. (18) Hag ar re a receo an had e-touez ar spern, eo ar re a zelaou ar Ger ; (19) mes sourciou ar bed-man, tromplerez ar madou ha meur seurt desiriou all o tond varnezhe, a voug ar Ger, hag e teu da veza difrouez ; (20) mes ar re ho deuz recevet an had en douar mad, eo ar re a zelaou ar Ger, hag a receo anezhan, hag a zoug frouez, unan tregont, eun all tri-ugent, hag eun all kant.\n(21) Lavaret a eure c’hoas dezhe : Daoust ha digasset e vez eur c’houlaouen evit he lakaad dindan eur boezel, pe dindan eur gwele ? Ha n’ed eo ket kentoc’h evit he lakaad var eur c’hantoleur ? (22) Rag n’euz netra kuzet ha na dle beza discleriet, ha netra goloet ha na dle beza rentet anat. (23) Mar hen deuz unan-benag diou-skouarn da glevet, ra zelaouo.\n(24) Lavaret a reaz c’hoas dezhe : Likit evez ouz ar pez a glevit. Diouz ar muzur gant pehini e vuzurit e vezo muzuret deoc’h, ha deoc’h-hu pere a zelaou e vezo roet c’hoas muioc’h. (25) Rag an neb hen deuz e vezo roet dezhan ; mes an hini n’hen deuz ket, e vezo\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/79&oldid=125679 »


(Banniel Albania) (ardamezioù Albania)\nKan broadel Rreth Flamurit të Përbashkuar\n("Unanet en-dro d'ar Banniel")\nGer-stur Unanet ha Kreñv\nYezh ofisiel Albaneg\n3 130 000 (2005)\nPrezidant Ilir Meta\nMinistr Kentañ Edi Rama\nKod pellgomz 355\nKod war ar Genrouedad .al\nRepublik Albania (Albaneg : Republika e Shqipërisë) a zo ur vro vihan eus ar Balkanioù e gevred Europa. Harzoù he deus gant Montenegro er gwalarn, Kosovo en norzh, Makedonia an Norzh er reter ha Gres er su. Bevennet eo gant Mor Adria er c'hornôg hag ar Mor Ionian er mervent. Daoust d'hec'h istor trubuilhet eo deuet ar vro da vezañ un demokratelezh.\n2 Kêrioù pennañ\nPennad dre ar munud : Istor Albania.\nTirana, Durrës, Vlorë, Elbasan, Shkodër.\nGwazed : Ismaïl Kadaré, skrivagner,\nMaouezed : Anjezë Gonxha Bojaxhiu, anavezet evel Mamm Tereza, leanez katolik albanat.\nRannoù melestradurel Albania\nAdtapet diwar « https://br.wikipedia.org/w/index.php?title=Albania&oldid=1944259 »


64 879 pennad emeur o sevel bremañ e rann vrezhonek an holloueziadur.\nEnez Sgitheanach (Skye e saozneg) zo un enezenn e Bro-Skos, ar vrasañ eus an Inizi Gall tostañ hag an hini zo ar pellañ en hanternoz.\nEmañ poblañs Sgitheanach o kreskiñ: 9 200 a dud a oa eno e 2001. Ur pont zo da zont eus an douar-bras. Port Rìgh eo ar gêr vrasañ, er reter ; ur porzhig koant eo. Un drederenn eus an enezourien a gomz gouezeleg.\nAn eil enezenn vrasañ eus Bro-Skos eo enez Sgitheanach war-lerc'h an hollad Leòdhas ha Na Hearadh. A-hed an aod e kaver ledenezioù ha plegoù-mor hag e-kreiz ez eus menezioù, ha dreist-holl menezioù An Cuiltheann.\nBrudet eo kened ar vro, ar sevenadur gouezelek, al loened gouez (erered, demmed, eoged).\nDiazezet eo armerzh an enezenn war an touristerezh, gant gweladennerien a zegouezh a-vernioù e-pad an hañv, war ar sevel eoged, hag ar wiski, evel hini Talisker.\nE-pad meur a gantved e voe enez Sgitheanach etre krabanoù ar Vikinged ha ne voe staget ouzh rouantelezh Bro-Skos nemet e 1266.\nDoare ar 17 a viz Mezheven 2018 ha Keleier ar vro.


Ledenez Iberia er VIvet kantved\nProviñs Gallaecia en amzer an impalaer roman Diocletianus\nGallaecia, Callaecia, Hispania Gallaecia a oa ur broviñs roman e gwalarn Spagn, ha goude ur rouantelezh krennamzerel, e douaroù hag a oa poblet gant Kelted anvet Kallaiked er c'hornôg hag Astured er reter, hag a zo aet d'ober Galiza hiriv ha hanternoz Portugal, Asturiez ha León.\nKêrioù roman a oa :\nBracara Augusta (Braga),\nAsturica Augusta (Astorga).\nPa voe adc'hraet rannadur ar proviñsoù dindan Diocletianus e voe rannet Gallaecia etre Lucensis, Bracarensis hag Asturicensis. Er Patrom:IVvet kantved e voe staget ivez conventus Cluniacenesis ha gant-se holl hanternoz Hispania.\nAloubet e voe ar vro gant Sueved hag a savas ur rouantelezh enni, e 410.\nAdtapet diwar « https://br.wikipedia.org/w/index.php?title=Gallaecia&oldid=1922855 »\nKemmoù diwezhañ degaset d'ar bajenn-mañ d'an 1 Gen 2022, da 13:59.


Pajenn:Le Crom - Buhé er Sænt, 1839.djvu/520 - Wikimammenn\nPajenn:Le Crom - Buhé er Sænt, 1839.djvu/520\nER SMKT. i r dré instmciioneu en Apostol-men, hum arlrcssns doherprince Aslyage,’ goainour ag er hrovmce, péliani e oc un idolùlre supeislitius merbet, Aslyage e ordrénas tjuentéli arrestein sant Garthelémi, hag e vennas er hoiitraignein de sacreliein dezouéèd er ranleleah; mies en Aposiohmen e rescondas n*en dêlié jamtes sacrefiet d*é idolèd, hag e souHVas guet courage en tourinunieu e oé het groeit deiiou andur, Er goarnour, é hiiclet ne oé qucl moyand de zonnet de hèn a neliou, e gondannas er Sant de vout digrohennet è hihue. Deustou péh quer cruel oé en tour-mant-zé, Barihelémi en anduras hemb hum glemme é hecon eibet, hag èt ne cessé quet lioali a annoncein divinité Jésus-Chrouisi hag a zispri-sein en idolèd. En tyrand-zé, furict, e ordrénas anlin ma véhébet di-bennet. b gorv santel e oé bct degasset de Lïenevant, ha goudè-zé de lïome, è péh lch é ma conservel guet ur respect bras. Refleiinu. Sant Barlhelémi, en ol Apostolèd hag unafin a Ssent cn dès souffret er martir : n’en dès Sant erbeta guementn’en dès souffret ér bcd-men; Mab Doué memb en dès douguet é grocz ha souffret goah eit hanni. Ne véah quet enta én gorto a vout exant hui-memb. Er groéz, er souffran-ceu, en afflictioneu e zou en hent royal ag en nean, drè béliani en en dès tremeinet ol er Saent j farie e rel, mar ctasquet tin hcnt aral. N’hum gouiantet quet a adorein er groéz ar en autserieu : quemenl-cé n’en dé quet eihoallt cit bout salvet : ret-é hoah dougueih hou croéz. Ret-é dougtiein er .groéz, ha hi dougucin èl m’en dès groeit Jésus-Chrouist hag er Saent. Sant Barllielémi e andur hemb hum glemme bout digrohennct é bihue, ha inar lare ur guir benacdurand en tourmant-zé, n*en dé nameit eit mêlein Lia gloriliein Douc, hag en irugairéquat ag er gracce e ré dehou de souffreïn dré garanté eit-ou. Ne rebraiche quet d'en tyrand na d’er vourreaueion ou barhari hag ou ingraLilud, ne chonge meit labourat eit ou salvedigueah, doh ou instrugein a lézen Douc bet é zehuéhan liuannad. 01 er Saent en dcs tennet ur pourflt bras ag ou foénieu, doh ou an-durcin guet patianlsct ha guet resignalion de volanté Doué ; laqueit ou dès ou soulïranceu doh croéz liur Salvér, hag énou hemb-quin en ou dès clasfjtiet ou lionsolation. Jésus-Chrouist, èn ur vcrhuel ar er groèz, e ejlé pnnissein dr momand inemb é voui’reùucion é pedas é Dad étcrnel d’ou fardonnein : ancochat c ré en outrageu e receué guel-hai; ancoèhat c ré cn ou doé cl laqueit d’er mat hue, cit chongeal é varhué eit-hai, aveit ou freneïn hag ou sulveirt,\t» Chetu azé è péh fae^on en en dès souffret Jésiis-Chrouisl hag er Sacnt; chetu chué é péh bt-f.on é teliel souffrein, inean crechénés.\nir JFEUÏVÈD D£\tD -* T^3 SANT LOEIS, ROUÉ A FRANCE. Sanl Loeis, scùir ha glocr er Uouanné, e gollas é dad den oaid a êc vtai. Er rouannè.s Glanche è vam, péhani e oé ur biincès santei h;t unê devol, e gucméras hi-memb er sourci de vcilleïn ar é insiruction, hug e nspiras dehou abrèd dougeance cn Euiru-Douc, Rouè er rouéèd : liés\nAdtapet diwar « https://br.wikisource.org/w/index.php?title=Pajenn:Le_Crom_-_Buhé_er_Sænt,_1839.djvu/520&oldid=152703 »


Skeudennoù – Page 2 – Shots of Science Bzhg\nUr vleunienn ne c’hell ket goueñvi\nEr maen-raz du eo graet ar vleunienn e celestite ha kalsiom.\nPublié parShots Of Science 29 mai 2017 Publié dansDouaroniezh, SkeudennoùÉtiquettes : bleunienn, geologiezhLaisser un commentaire sur Ur vleunienn ne c’hell ket goueñvi\n« Rent a Goat » : feurmiñ ur c’havr\nUn embregerezh a feurm givri evit dic’harzhañ tachennoù leun a strouezh. Gwelloc’h eget saotrañ gant louzoù, ‘gav ket deoc’h ?\nPublié parShots Of Science 26 mai 2017 Publié dansSkeudennoù, SokiologiezhÉtiquettes : gavr, givri, strouezhLaisser un commentaire sur « Rent a Goat » : feurmiñ ur c’havr\nHolen 280 milion a vloavezhioù, ha mat da zebriñ evit 2 vloaz c’hoazh hepken. Poent e oa.\nPublié parShots Of Science 25 mai 2017 Publié dansDouaroniezh, Skeudennoù, SokiologiezhÉtiquettes : debriñ, holen, kozhLaisser un commentaire sur Holen kozh-Noe\nPlijadur deoc’h, alamanegerien, tu zo deoc’h kavout e skrid (1877) digoust war ar rouedad !


Degemer al lec’hienn > Ar strolladoù > Paritito > Privezioù Publik\nPrivezioù ez eo ur ger a gas da soñj en dachennoù prevez ha dibublik. Privezioù publik a zo neuze dioute ur c’hroaz-hent daou du, o vezañ lec’hioù personnel, lec’hioù an tabou hag ar pezh ’vez da guzhat, pa vezont ivez evit ar maouezed lec’hioù gwir emgav pe tremen dianav. Pep frailhenn zo da gaout er gevredigezh a da vezañ kavet eno ivez : disheñvelderioù yezhoniel, sokial, sevenadurel, disheñvelderioù seksuel ha reizhel. An aon rak an traoù lous, hag ar pezh a weler e-barzh.\nC’hwezhioù ar re all.\nEl lec’h prevez ha publik-mañ, en ur galiri kenwerzh lec’h bennak e Breizh, e vez maouezed o tremen, hag e tizoloer an darempredoù etreze. Marjanik, ar plac’h a gempenn al lec’h, a wel pep hini all o tremen: Leila skañv he fenn hag he brozh, hag a zo atav ur ger fentus ganti, Abigaëlle ar werzherez bravigoù a gred ken start barzh ster he labour betek ma ne rafe ket ken… ha Libellule, anat deoc’h! Met deus a belec’h e teu al Libellule-se? Penaos e ra-hi evit bevañ etre maouezed nemetken ? Daoust hag a zo diouti da vat ? Daoust hag ez eo ar maouezed a blij dezhi pe unan nemetken ? Ha livañ gevier a rafe ? Ha dreist-holl, piv a vez o kousket er privezioù da noz ? Piv a leñv a-dreñv an nor ?\nAn ton realism vurzhudus choazet evit ar pezh a lez sevel fraezh goulennoù politikel diazez. Petra a chom en XXI° kantved deus komzoù ar maouezed kenetreze ? Penaos bevañ hon feminismoù hiriv an deiz ? Petra a chom d’ar maouezed da vevañ hepte ? Penaos e tremen komzoù ar maouezed diwarbenn ar feulsteur ? Evel maouezed, petra hon eus da lavarout ha ne c’hloazfe ket ac’hanomp ? Peseurt lodenn deus hon buhez e vev ar brezhoneg enni ? Prevez pe publik ? Piv a choaz peseurt yezh evit peseurt implij ? Piv a c’hell c’hoazh kemer amzer da selaou ouzh ar re all ? Petra eo deuet hon kengred da vezañ ?\nSetu ar goulennoù ne vo ket respontet diouto er pezh.\nPeogwir petra soñj deoc’h, tudoù ? … e vo kavet diskoulmoù evidoc’h hep ma rafec’h seurt ?\nTestenn divyezheg gant Mélanie Giotto\nLeurenniñ ha ren komedianezed : Véronique Hélies ha Laors Skavenneg\nAktourezed : Anael Guyomarc’h, Iona Gauchet, Mai Lincoln, Mélanie Giotto, Tifenn Lineatte, Géraldine Le Marrec\nKrouidigezh sklerijenn : Sabine Hulin\nKinkladur : Emile Gwegen\nSkritell : Stéphanie Doroche\nGant mouezhioù mesklet :\nBéatrice Bazin, Mona Caroff, Pauline Daniel, Laetitia Fitamant, Sarah Floc’h, Virginie Fromentin, Mélanie Giotto, Véronique Hélies, Céline Hervier, Yeun Lagadeg, Laors Skavenneg, Géraldine Marrec, Marijo Mellouet, Anne-Sophie Le Gall, Solène Le Gal, Catherine Le Dantec, Thierry Le Dantec, Isabel Pineau, Johanna Politi, Héléna Prigent, Anjela Stephan, ha Domitille Tap.\nSTAJ WAR TEKNIKOU AN TEATR FORUM\nEMAÑ PARITITO O KLASK KOMEDIANEZED\nPartito e rezidañs e miz Meurzh 2015\nLennadenn bublik Privezioù publik\nStaj war teknikoù an Teatr Forom - Teatr ar re Wasket


Gourliamm - Wikipedia\nUr gourliamm, pe ur liamm gourskrid, pe ul liamm traken a zo un daveenn en ur gourskrid a ro tro da dremen ent emgefreek eus an teul emeur o lenn d'un teul all liammet outañ. Implijet e vez ar gourliammoù er Gwiad Bed peurgetket evit reiñ tro da dremen eus an eil pajenn-wiad d'eben gant ur c'hlik hepken.\nOrin ha pal[kemmañ | kemmañ ar vammenn]\nPeurvuiañ ez eo orin ar gouliamm un elfenn (ger, frazenn, skeudenn) eus un teul gourskrid. Ar pal a c'hell bezañ un elfenn all eus ar memes teul, lavaret e vez neuze ez eo ur gourliamm diabarzh. Un teul all, pe un elfenn resis eus un teul all zoken e c'hell bezañ ar pal ivez. Ne vezer ket sur ez eus eus ar pal-se gant reizhiadoù gourskrid zo : neuze e c'heller heuliañ gourliammoù torret, dall pe marv.\nGraet e vez gourliamm daoudu eus gourliammoù a vez peurheñvel o fal hag orin keveskemm ar memes liamm. A-hend-all e lavarer ez int untu ha ne vez diforc'h ebet etre un elfenn bal ha forzh peseurt elfenn all. Pal ar gourliammoù, n'int ket teulioù gourskrid dre ret, ha neuze e vo untu ar gourliamm evel-just.\nAdtapet diwar « https://br.wikipedia.org/w/index.php?title=Gourliamm&oldid=1988565 »


Theresa Mary May (Brasier he anv plac'h yaouank ; bet ganet en Eastbourne, Sussex d'ar 1añ a viz Here 1956) zo ur bolitikerez saoz. Kentañ Ministr Rouantelezh-Unanet Breizh-Veur ha Norzhiwerzhon eo bet etre miz Gouere 2016 ha miz Gouere 2019. Kannadez pastell-vro Maidenhead eo e Ti ar C'humunioù, abaoe 1997.\nDilennet e voe e penn ar Strollad Mirour d'an 11 a viz Gouere 2016 ha dre-se e oa bet anvet da Gentañ ministr war-lec'h David Cameron daou zevezh goude, d'an 13 a viz Gouere.\nKlask lakaat ar Brexit e pleustr eo bet he labour pennañ met n'eo ket deuet a-benn, strobet ma'z eo bet gant dilennidi he strollad dreist-holl.\nD'ar 24 a viz Mae 2019 ez embannas e roje he dilez eus penn ar strollad, da dalvezout d'ar 7 a viz Even ; chom a raje gant he c'harg a Gentañ ministr betek ma vije choazet unan nevez goude dilennadeg ar strollad mirour e miz Gouhere 2019.\nEKuzul Europa, 14Kerzu 2018\nDavid Cameron Kentañ Ministr ar\nGouere 2016 – Gouere 2019 War he lerc'h :\nAdtapet diwar « https://br.wikipedia.org/w/index.php?title=Theresa_May&oldid=1877037 »\nKemmoù diwezhañ degaset d'ar bajenn-mañ d'an 27 Mae 2020, da 01:52.


Ki-dour India - Wikipedia\nGenad : Lutrogale\nKi-dour India (Lutrogale perspicillata) a zo ur c'hi-dour hag a vev e su Azia. Ar spesad nemetañ eus ar genad Lutrogale eo.\n2 Emzalc'h ha gouennadur\nKon-dour India eo ar c'hon-dour brasañ e su Azia. Muzuliañ a reont 130 cm ha gallout a reont pouezañ etre 7 ha 11 kg. Berroc'h ha c'hwekoc'h eo o blevenn eget hini ar c'hon-dour arall. Gell-du eo o c'hein ha gell-sklaer pe gris o c'hof.\n20 vloaz e c'hellont bevañ en ur gwarezva. Kalz berroc'h eo o buhez en natur avat.\nFimig o tiskouez ur c'hi-dour India.\nUnpried eo kon-dour India. A-hed o buhez e talc'h ar c'houbladoù. Daoust ma'z eo brasoc'h ar par e kemer ar barez he c'hreñv warnañ. Homañ a c'han etre ur c'holen ha pevar c'holen goude un dougen 61 - 65 devezh. Ganti e vezont desavet e-pad ur bloaz en un douarenn. Goude ma'z int dizonet eo aotret ar par da dostaat outo. Kemer a ra perzh d'o desavadur dre zegas preizhoù dezho.\nEn em vagañ a reont diwar pesked. A-stroll e hemolc'hont. War 7 - 12 km² ec'h astenn o zachennad war a greder. Implijout a reont gwagrennoù-c'hwezh lec'hiet dindan o lost da verkañ anezhi.\nHemolc'het e vezont evit o c'hreoñ met pennkaoz o stad arvarus eo distrujadur ha saotradur o ziriad.\nki-dour India war Animal Diversity Web\nAdtapet diwar « https://br.wikipedia.org/w/index.php?title=Ki-dour_India&oldid=1907113 »\nKemmoù diwezhañ degaset d'ar bajenn-mañ d'an 19 Gou 2021, da 09:33.


Journal de Renaud Camus, mercredi 18 mars 2020\ncréée le jeudi 19 mars 2020, 8 h 06\nmodifiée le jeudi 19 mars 2020, 8 h 22Plieux, mercredi 18 mars 2020, onze heures moins vingt, le soir. Écrire, c’est toujours aller trop loin, quitte à en revenir aussitôt (ou pas aussitôt). Le style, ~~~~~~ ~~~ ~~~~~, ~~ ~~~~~~~ ~~’~~~~~~~ ~~~~~~, ~~~~ ~~~~~~~~~ ~~~ ~~~~~~~, ~~~~~~~~~ ~~’~~~~~~~~~~~~, ~~’~~~~~~~~ immédiatement à la ~~~~~~~~, ~~~~~ ~~~~~~ ~~~~ ~~~~ ~~~~~~~~ ~~~~~~ ~~~~~ ~~~~~~ ~~~~ ~~~~ ~~~~~~~. ~~~~~~~~~~, ~~~~~~~ ~~~ ~~~~~~~~~~, ~~~~ ~~~~~~ ~~~~~ ~~~~~~~ ~~~~~~~~~~ ~~~ ~~~ ~~~~~~~, ~~~~~~~~~~ ~~~~~~~~~ ~~~ peu, à la ~~~~~~ ~~~ ~~~ ~~~~~~~. ~~~~ ~~~~~~~~~~, ~~~ ~~~~~~~~~~~ ~~~~~ ~~~ ~~~~~~ ~~~~~~~, ~~~ ~~~ ~~~~~~~~~ ~~~~~ ~~~ ~~~~ ~~~~~~~~~ ~~~~~~ ~~ ~~~ ~~~~~~~~~~~ ~~~~~~~~~ ~~~ ~~’~~~~~. ~~~~ ne tiennent pas ~~~~~ ~~~~ ~~~~~ ~~~ ~~~~~ ~~~~ ~~~~~ ~~~ ~~~ ~~~’~~~~ ~~~~ ~~~~~~~~, ~~~~~ ~~~~~~ : ~~~~ ~~~~~~~ ~~~~~ ~~~’~~~ ~~~~~~~~~ ~~ ~~~~~~~~~ ~~~~ ~~~~~~~~, ~~ ~~~~~~~~~~~ ~~~~ ~~~~~~~~~~~, lester le tout ~~~ ~~~~~~~~ ~~~~~~~~~~~~. ~~~~~ ~~~~ ~~~~~~~ ~~~~~~, ~~~ ~~’~~~~ ~~~ ~~~~ ~~~~~ ~~~~~ ~~~~~~, ~~~’~~~ ~~~~~~~~ ~~~~ ~~~ ~~~~ ~~~~, ~~~ ~~~~ ~~~ ~~~ ~~~~ ~~~~~~ ~~~~~ l’a été, quitte ~~ ~~~ ~~~~ ~~~~~~~~ ~~~~~~~~~~~~~~, ~~~~~~~~, ~~~~~~~ ~~~~~~~~~ ~~~~ ~~~~~~~ ~~ ~~~~~ ~~~~~~ ~~~ ~~~~~ ~~~ ~~~~ ~~~ ~~~~~, ~~~~~ ~~’~~~~~~~~ ~~~ ~~~ ~~~~~~~~. ~~~~~ ~~~~~ ~~ eux est de ~~~~~~~~~~ ~~~~ ~~~~~~~~, ~~~~ ~~~~~~~ ~~~~~~~ ~~~~ ~~~~~~~~~, ~~~~~ ~~’~~~~ ~~~ ~~~~~ ~~~ ~~~~~~~, ~~~~~ ~~~ ~~~~~~~~ ~~~ ~~’~~~~~~~~~, ~~~~~~ ~~~~ ~~~~~~~ ~~~ ~~~~ ~~~~~~~~, ~~~~~~ ~~~~ “forces en présence”. ~~~ ~~~~~ ~~~~~~~~ ~~~ ~~~~ ~~~ ~~~~~~. ~~~~ ~~~~~~~~~~ ~~~ ~~~~ ~~~~~ ~~~~~~~, ~~~ ~~~~ ~~~ ~~~~~~~~ ~~~~~ ~~~ ~~’~~~~~~~~~~ ~~~~~~~. ~~~~~~ ~~~ ~~~~~~~ ~~~~~~~-~~~~~, ~~~~ ~~~~~ exagération, ce qui ~~~~ ~~~~~~~~ ~~~ ~~~~ ~~’~~~~ ~~~ ~~~~~~, ~~~~ ~~~ ~~~~~. ~~’~~~~~~~~~ ~~~ ~~’~~ ~~ ~~~~ ~~~ fond.\nOn ~~~~~~ ~~~~ ~~~~~~~ ~~~~~ ~~~ ~~~~~~ ~~~~~ ~~~ ~~~~ ~~’~~~ pense, pour n’être ~~~~~ ~~~~~~~~~~ ~~~~ ~~’~~~~~ ~~~~ ~~ ~~~~~~~~. ~~~~~~, ~~~ ~~’~~~~ ~~~~~, ~~’~~~~ ~~~~, ~~~ ~~~~~ ~~~~~~~~~~~ ~~~~~~~ ~~ ~~~~~~ ~~~~~~. ~~~ ~~~ ~~~~~~ ~~~~~~~ ~~~~~ ~~ ~~~~~ à autre chose, ~~~~~~~~~~~~~~. ~~~ ~~~ ~~~~~ ~~~ ~~~~~~~ ~~~~~~ ~~~~~~~~~ ~~ ~~~~ ~~~~~~~~~~~ ~~~~~~~~~~~~, ~~~~. ~~~~~~~ ~~’~~~~ ~~~~~~~~~~~ ~~~ ~~~~, ~~~~~~~~ ~~~~ ~~~~~~~~ ~~~~~ ~~~ ~~~~~~~, ~~~~~~ ~~~~~ ~~~ paysage aimé une ~~~~~~~ ~~~’~~~ ~~~~~ ~~~~~~, ~~~~~~~~, ~~’~~~~~~~~ ~~~ pas.\nRien ~~’~~~~ ~~~~~~~~~~ ~~~ ~~~~~~ ~~~~~~ ~~’~~~~~~~~~~ ~~~ ~~~~~~~~ ~~~~ Fragments ~~’~~~ ~~~~~~~~~ amoureux : « ~~’~~~~ ~~~~~ ~~~ ~~~~~~~~~ ~~~~ ~~~~~~ et qui dit : ». ~~~ ~~~~~ ~~~~ ~~~~~~~~~~ ~~~ ~~~~~~~~~~~ ~~~~ ~~’~~~~~~~~ ~~~~~ ~~~~~~ : paranoïaque, vieux facho, révolutionnaire, vaniteux, imbécile, génie, salopard, séducteur, délicat, mort, ~~~~. ~~~~~~ ~~~~~~~ ~~~~~ ~~~~~~~~~~~~. ~~~ ~~~~~~~~ elle-même est une ~~~~~~ ~~~ ~~~~~~~~~~~. ~~~~~~ ~~~~~ ~~~~~ ~~~~~~~~~ ~~’~~~~~ ~~~~~~~~~~~~~~~~~ ~~~~ ~~~ ~~~~~ ~~~~~~~~~ ~~~~~~~~~~~~ ~~~~~~~~ ~~~ ~~~~ ~~ l’enfance :\n« ~~~ ~~~~~ ~~~~ ~~~~~~~~~ ~~~~ ~~~~~~~~ ~~~ ~~~ pourrais les prendre, ~~~~~~ ~~~~ ~~~~~~~~ » (~~~ ~~~~~~~~~ ~~ ~~~~~ ~~~ ~~~~~~~~~-~~~~~~~~, ~~~~~ ~~~~ doute).\nTel ~~~~ ~~~ ~~~~~ ~~~ ~~~~~~~~~~ ~~~~ ~~~~~~~~~~ ~~ L’Ombre gagne. ~~~ ~~~ ~~~~~~~~ ~~~ la P.O.L a ~~~~~~ ~~~ ~~~~~~~~~~ ~~~ ~~~ ~~~~~~. ~~~~~ ~~~ ~~~~~, ~~~ ~~’~~~ ~~~~~~~ ~~~ ~~~ ~~~~~~~~~~ ~~~ ~~~~~~~~~~~, ~~~~~~~ ~~~~ ~~~~~~~~~ ~~~~~~~~~ ~~~~~~ ~~~~ ~~~~~, ~~~~~ ~~~ ~~~~~~ fois.\nvoir l’entrée du mercredi 18 mars 2020 et ses 2 images dans Le Jour ni l’Heure


Ledenez Korea gant bevennoù an div Stad\nKorea (koreaneg 한국}} Hanguk pe 조선, Joseon ) zo ul ledenez hag ur vro eus Azia ar Reter a zo rannet hiziv an deiz e div Stad disheñvel — Korea an Norzh ha Korea ar Su. Emañ stok ouzh Republik Pobl Sina er gwalarn, Rusia er biz, ha tost eus Bro-Japan er reter, en tu all da Strizh-mor Korea ha Mor Japan , ha da Daiwan en tu all da Mor Sina, er su.\nDiskouez a ra an arkeologiezh ha yezh ar Goreaned e teuont eus ur bobl a gomze ur yezh altaek eus su Kreiz Siberia, hag a boblas Korea gozh e gwagennoù a heulie an eil eben adalek an Neolitik betek Oadvezh an arem. Amprestet e oa ar reizhiad skrivañ sinaek ("Hanja" e Koreaneg) en eil kantved kent JK, hag ar Voudaegezh er pevare kantved eus hon oadvezh, hag ul levezon don o doe e Teir rouantelezh Korea.\nUnanet e oa Korea gant an impalaer Taejo eus an dierniezh Goryeo e 936. Goryeo a oa ur Stad ma oa ar sevanadur en e vleuñv hag eno e voe krouet ar Jikji er XIVvet kantved, oc'h implijout ar c'hentañ gwask gant lizherennoù metal lem-laka er bed. Aloubadegoù ar Vongoled en XIIIvet kantved, koulskoude, a wanaas kalz ar vroad a oa rediet da baeañ un truaj. Diskar an impalaeriezh Vongol a oa heuliet gant stourmoù politikel taer ha kemeret e oa lec'h an dierniezh Goryeo gant an dierniezh Joseon e 1388.\nMerket e oa an 200 vloavezh kentañ eus an dierniezh Joseon gant ar peoc'h ha krouet e oa al lizherenneg koreanek Hangeul gant King Sejong veur. Er XIVvet kantved e kreskas levezon ar gonfusianegezh er vro. E diwezh ar prantad Joeson avat, politikerezh digenvezour Korea a sachas warni al lesanv a "rouantelezh ermit " er C'hornôg. E diwezh an XIXvet kantved e tivizas impalaeriezh Bro-Japan ober un drevadenn eus ar vro. E 1910 e oa staget Korea ouzh Bro-Japan hag e chomas dindan ar gouarnamant-se betek diwezh an Eil Brezel-bed e 1945.\nE 1945 en em glevas an URSS hag ar Stadoù-Unanet diwar-benn kodianadur arme Bro-Japan e Korea hag an arme ruz a zalc'has ar vro betek norzh an 38vet ledenn, e-keit ha ma talc'he arme ar Stadoù-Unanet su ar vro. An diviz kemeret gant armeoù kevredet a zeuas buan da vezañ diazez rannadur Korea gant an daou c'hourc'halloud, n'hallent ket en em glevet diwar-benn dizalc'hiezh Korea. Savet e oa gant pep hini eus an div vro gouarnamantoù a-du gant o c'helennadurezh, ar pezh a oa heuliet gant rannadur Korea a-vremañ : Korea an Norzh ha Korea ar Su. Brezel Korea a darzhas nebeut goude etre an div vro hag o c'hevredidi.\nKorea an Norzh, pe Republik Demokraetl Pobl Korea, zo ur Stad gant ur strollad politikel hepken ha dezhañ ur armerzh c'hreantel kreizennet ha meret gant ur steuñv. Korea ar Su, pe Republik Korea, zo ur vro a varc'had dieub, demokratel, hag ur vro ziorroet zo ezel eus ar Broadoù Unanet, hag eus ekonimiezhioù ar G-20.\n↑ The Rise of Civilization in East Asia: the Archaeology of Korea, pp. 165\n↑ 뿌리 깊은 한국사, 샘이 깊은 이야기: 고조선, 삼국, pp. 44–45\nAdtapet diwar « https://br.wikipedia.org/w/index.php?title=Korea&oldid=1920924 »


Hollande en Oriant warc'hoazh : kemerit perzh en obererezh 56 !!\nAgenda de Ai'ta ! Kreiz Breizh\nPublié le 30/06/13 19:54 -- mis à jour le 00/00/00 00:00\nA-benn warc'hoazh, 1añ a viz Gouere, e teuio prezidant ar Stad C'hall d'an Oriant evit digeriñ war an ton bras ospital nevez e gamaladJean-Yves. Ar wech diwezhañ e oa deuet d'an Oriant e miz Ebrel 2012 da vare eil tro an dilennadegoù. An danvez prezidant François Hollande en doa prometet war ar groaz e vefe peurwiriekaet karta Europa ar yezhoù minorel. Ha kerkent hag aet e-barzh… ankouaet e c'her gantañ !\nDegas a reomp da soñj e oa bet raktreset gant ar Stad c'hall peurwiriekaat an 39 foent bet choazet diwar an 98 pa oa bet sinet d'ar 7 a viz Mae 1999. E 2013 e c'hortozomp c'hoazh !\nNi, brezhonegerien ha/pe mignoned ar brezhoneg, a c'houlenn groñs e vefe anavezet hor yezh ha doujet ar re a gomz anezhi ! Ret eo da François Hollande ha d'e c'houarnamant derc'hel d'ar bromesa niv. 56 bet graet e-kerzh an dilennadegoù.\nMa gav deoc'h ivez e rank ar stad C'hall doujañ ouzh ar brezhoneg hag ouzh ar Vretoned, ma gav deoc'h ivez e ranker peurwiriekaat karta ar yezhoù minorelaet, roit ho mouezh da glevet adalek warc'hoazh mintin !\nC'hwi eo a gaso an oberenn 56 da benn ! Lavarit da servijoù ar stad n'oc'h ket laouen, goulennit kontoù digant Hollande keit ma vo o pourmen e galite en Oriant, degasit soñj deus ar pezh en doa embannet aze warlene. Tout an dud a c'hell en ober : n'eo ket diaes ha ne gemero ket ouzhpenn 5 munut deoc'h ! Bezomp kantadoù o plantañ reuz e servijoù ar Stad ! Taolit evezh memestra, grit trouz met gwelloc'h eo chom hegarat...\nADALEK DILUN, D'AR 1AÑ A VIZ GOUERE, DA 9eur hag an devezh-pad :\nKEMERIT PERZH : PELLGOMZIT, SKRIVIT POSTELIOU, IMPLIJIT AR PELLEIER\nArnaud Hellégouarch : 02 97 54 87 03\nSylvie Morisseau : 02 97 54 87 23\nNiverenn hezoug ar servij kehentiñ : 06 71 07 42 57\nPell : 02 97 42 59 45\nPostel : mailto: pref-communication [at] morbihan.gouv.fr\nHeulhiit an oberenn war lec'hienn Ai'ta ! (ai-ta.eu), gellout a rafe cheñch an niverennoù e-kerzh an devezh. Bezit war evezh eta, ha SKIGNIT AR C'HELOU-MAÑ TRO-DRO DEOC'H , goulennit gant ho kamaraded hag ho familh kemer perzh ivez...\nHa gellout a rit kelaouiñ ac'hanomp deus an doare ma vezo degemeret hoc'h evezhiadennoù oc'h embann ur gerig amañ dindan, pe o kas ur postel deomp : ai.ta.brogwened [at] gmail.com


Ar Generalfeldmarschall ha prezidant Paul von Hindenburg er bloavezhioù 1930.\nPaul Ludwig Hans Anton von Beneckendorff und von Hindenburg, brudet evel Paul von Hindenburg, ganet d'an 2 a viz Here 1847 ha marvet d'an 2 a viz Eost 1934, a oa ur Generalfeldmarschall ha den Stad alaman. E penn nerzhioù milourel Alamagn e oa bet e-pad eil hanterenn ar C'hentañ Brezel-bed. Goude-se e oa bet dilennet da brezidant Republik Weimar e 1925.\nEn desped dezhañ e roaz harp d'an nazied da sevel er galloud. E miz Genver 1933 e voe gwasket kreñv warnañ evit ma roje ar garg a ganseller Alamagn da Adolf Hitler e-penn ur "Gouarnamant a greizenniñ boadelour", petra bennak ma ne oaan nazied nemet ar bihanañ niver en e gabined.\nHindenburg a oa aet war e leve eus al lu alaman e 1911, adgalvet e oa bet nebeut amzer goude ma oa kroget ar C'hentañ Bezel-Bed e 1914. Deuet e oa war-wel evit ar wech kentañ d'ar vro a-bezh, d'an oad a 66 vloaz, pa oa bet trec'h e-pad Emgann Tannenberg e miz Eost 1914.\nHitler da gañseller[kemmañ | kemmañ ar vammenn]\nHindenburg a zo marvet d'an 2 a viz Eost 1934. Raktal, Hitler a en em laka da brezidant ar vro, dre-se e oa deuet dibosubl da skarzhañ anezhañ evel kañseller. A-enep d'e c'houlenn e voe beziet Hidenburg gant e wreg Gertrud e-pad ul lid meur en Tannenberg-Denkmal. Ur referendom a voe graet evit gouzout daoust hag e oa mat kas ar galloud eus ar brezidantelezh etrezek ar Fūhrer ha kañseller eus ar Reich Adolf Hitler. 90% eus ar voterien a savas a-du gant ar mennozh.\nLid beziadur Hindenburg en Tannenberg-Denkmal\nKlañv bras e oa bet Hindenbourg gant ur c'hrign-bev ar cʼhwezhigell. Hindenburg a zo marvet d'an 2 a viz Eost 1934.\nAdtapet diwar « https://br.wikipedia.org/w/index.php?title=Paul_von_Hindenburg&oldid=1922095 »


Pajenn:Morvan - Buez ar Zent, 1894.djvu/254 - Wikimammenn\nPajenn:Morvan - Buez ar Zent, 1894.djvu/254\n6 a Ebrel\nreaz ar pez en doa merket sant Selestin, da lavaret eo, e lamaz he garg digant Nestorius hag e taolas ann eskummununugenn varnhan. Hogen, tud fidel Ephez n’o doa ket labouret enn devez-se, kement a vall o doa da c’houzout petra raje ann esbibien; n’o doa ket zoken sonjet dibri, mes chomet oant azalek ar mintin e kichen dor ann iliz el leac’h m’edo Tadou ar c’honsil. Pa deuaz ar re-ma er meaz dioc’h ann abardaez, ha pa oue klevet petra o doa great, ann holl a zirollaz da grial a bouez-penn : « Aze eo ! Setu roet lamm da enebour ar Verc’hez! Henor ha gloar da Vari ! Henor ha gloar da vamm Doue!!! » Biskoaz ar bobl n’oa bet laouenoc’h; ober a reaz koumpagnunez d’ann eskibien betek ho lojeiz, ha dioc’h ann noz e oue allumet tanteziou a joa e kement korn a ioa e kear.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/254&oldid=137442 »


Wikipedia:Kumuniezh/An davarn/sizhunvezh 16, bloaz 2020 - Wikipedia\nWikipedia:Kumuniezh/An davarn/sizhunvezh 16, bloaz 2020\n1 18/05/2020 - 25/05/2020\n2 13/04/2020 — 19/04/2020\n3 Saloñs Discord gouestlet d'ar Wikioù e brezhoneg\n4 Merañ ar Wiki-mañ + liammoù ouzh raktresoù all\n5 Rouaned Asturiez\n6 Etre bourd ha farz forn\n18/05/2020 - 25/05/2020Aozañ\nHa gouzout a rit m'eo posubl lakaat da vezañ dispaket ar gartenn vrezhonek evit ambroug ho fennadoù ? Ret eo dibab hor yezh pa vez goulennet ma vez silet ur gartenn. N'em eus klasket ober, c'hoazh. Graet eo bet gant un okitaneger o klask skeudenniñ ar bajenn [occitana].\nEvel just, ne vije ket eus an dra-se ma en bije ket ar skipailh OpenStreetMap e brezhoneg savet deouezadur (rendu) ar gartenn frank OpenStreetMap e teir yezh (brezhoneg, okitaneg hag euskareg, an elsaseg o tont). Kavet e vez war an URL-mañ : https://kartenn.openstreetmap.bzh/#map=8/48.1/-2.3. Hiziv e vez 108 000 meneg brezhonek e-barzh OpenStreetMap, lec'hanvioù hag anvioù an hentoù. Er miz-mañ ez eus bet kroget gant troidigezh emgefreek an hentanvioù.\nMankout a ra pennadoù diwar-benn ar gartennouriezh hag al lec'hanvadurezh. Pa 'm bo amzer e pleustrin gant ar sujedoù-se. --Ch. Rogel (kaozeal) 22 Mae 2020 da 20:42 (UTC)\n13/04/2020 — 19/04/2020Aozañ\nSkrivañ un dra bennak er c'hwezekvet sizhunvezh eus 2020 | An davarn | sizhun a-raok — sizhun war-lerc'h\nSaloñs Discord gouestlet d'ar Wikioù e brezhonegAozañ\nDemat deoc'h holl, Savet em eus ar saloñs war Discord evit gellout eskemm eus ar Wikioù brezhonek en un doare aesoc'h evit ar forom-mañ. E anv a zo Wikioù-br, setu al liamm evit mont ennañ gant al liamm-mañ Wikioù-br. Penaos e c'hallfe bezañ ouzhpennet al liamm davetañ war ar bann a zo a-gleiz, marteze dindan "Porched ar gumuniezh"? A galon Morvan Pêr\nDigomprenus din. Diaes a-walc'h eo kaozeal amañ, ne welan ket perak ez afemp da gaozeal en ul lec'h all. Bianchi-Bihan (kaozeal) 16 Ebr 2020 da 09:41 (UTC)\nDemat deoc'h, Lavarout a rit sklaer penaos eo diaes kaozeal hag eskemm e soñjoù gant al lec'hienn-mañ. Kalz aesoc'h eo kaozeal gant Discord. Gellout a reer eskemm hep bezañ rediet freskaat ar bajennad ha posupl eo pellgomz d'an dud. Ha war-se e c'heller ober pell-emvodoù. Ar pezh a seblant bezañ kalz aesoc'h evit aozañ ur gwir labour a-stroll, betek din da c'houzout :P. Ul lodenn vat eus ar c'humuniezhioù Wikimedia o deus ur saloñs Discord evit gellout eskemm gant an dud en un doare aesoc'h. Ar pal a oa ganin p'eo bet savet ganin ar forom Wikimedia evit ar vrezhonegerien war Discord na oa ket teurel ar bec'h etre an dud, pell alese. Rik ar c'hontrol, 'se oa evit gellout eskemm war batrom ar mod m'o devez ar saoznegerien hag ar c'hallegerien d'ober. Hag efedus-meurbet eo ho saloñs, kalzig a bajennadoù a vez skrivet bemdez gant-se. Ha kalz aesoc'h eo merañ ar vandalerezh, pe ar c'hudennoù a c'hall dont gant emzalc'h tud 'zo. Implijer:Iriep/Iriep. (Kaozeadenn Implijer:Iriep/Iriep) (liamm ar saloñs Discord: Wikioù-br) 24 Ebr 2020 da 16:30 (UTC).\nMerañ ar Wiki-mañ + liammoù ouzh raktresoù allAozañ\nMat an traoù tudoù ? Boñ, sur a-walc’h ‘peus merzhet e vezomp un tamm pep hini diouzh hon zu ha dalc’het omp un tamm gant an diouer a dud a ra war-dro al labour-melestriñ : n’eus ket a vureviad ken ha goude ma’z eus merourien, n’int ket oberiant gwall alies, war-bouez Fulup marteze. Da lavaret eo, n’hallomp ket nullañ pajennoù, n’hallomp ket ober war-dro an emzalc’hioù direizh ha traoù all hep goulenn sikour gant Wikimedia, ma komprenan mat. Evelato ez eus tud amañ hag a ra war-dro en un doare sirius ar Wiki-mañ, tud oberiant ha mennet. Poent ‘vije marteze sevel dilennadegoù all evit dilenn daou pe dri merour hag ur bureviad, kuit da chom gabestr d’ar raktresoù all ?\nOuzhpenn d'an dra-se, gwelet 'peus moarvat ar mesaj leusket uheloc'h. Savet ez eus bet ur saloñs Discord (ur servij pell-skrivañ heñvel ouzh messenger/skype... met war internet) gant ur strollad tud interest da grouiñ liammoù ouzh ar raktresoù all (Wikeriadur, Wikimammenn...). Oc'h heuliañ al liamm-mañ e c'helloc'h krouiñ ur gont hag eskemm ganto ma fell deoc'h.\nKen ma vezoc'h lennet ! --Lekemok (kaozeal) 17 Ebr 2020 da 17:59 (UTC)\nHervez ar reolennoù eo amañ, etre ar genlabourerien e c'hoarvez ar c'haozioù db ar wikipedia brezhonek, ha n'eo ket er-maez. Bianchi-Bihan (kaozeal) 18 Ebr 2020 da 02:05 (UTC)\nUr mennozh mat eo, ezhomm 'meump merourien da vat. Ret 'vo kavout tud a-du da vont war ar renk avat, daou pe dri. Me n'hin ket. D'ar re all da lâr petra eo o soñj.--Arko (kaozeal) 18 Ebr 2020 da 07:27 (UTC)\nEvel-just e vefe poent d'ar wiki-mañ bezañ emren hag en em verañ evel m'eo dleet. Evit ar pezh a sell ouzhin setu bloavezhioù zo ne c'hallan ket mui gouestlañ amzer da Wikipedia. --Fulup (kaozeal) 18 Ebr 2020 da 08:23 (UTC)\nYa, daou pe dri pe bevar. Met amañ e vint dilennet, gant al labourerien zo amañ, hag a-wel d'an holl... neuze eo amañ e ranker komz eus se, ha n'eo ket er-maez. Bianchi-Bihan (kaozeal) 18 Ebr 2020 da 08:37 (UTC)\nDres ar pezh a lavarez, amañ e vo aozet dilennadegoù ha kaozeet eus an dra-se. Distag eo afer ar saloñs Discord a vije kentoc'h evit liammañ ar wikiraktresoù all e brezhoneg + ar re a ra war-dro Common Voice gant Mozilla marteze. N'eus bet divizet netra er-maez eus wikipedia, tra ken goulenn hag-eñ e c'helljen kas al liamm evit ar re a vije intereset.\nPreder merañ Wikipedia zo deuet din pa'm boa gwelet en doa klasket unan eus ar re o doa krouet ar saloñs Discord tizhet Benoni ha n'eo ket bureviad ken. Abaoe ur pennadig 'm boa soñjet ne oan ket sur e oa gwall oberiant ar verourien er mare-mañ ivez ha lakaet 'm boa va fri e-barzh evit gwiriekaat hag-eñ e oa gwir ar pezh a soñjen. Neuze 'm boa divizet sachañ evezh ar gumuniezh amañ evit kemer un diviz amañ. --Lekemok (kaozeal) 18 Ebr 2020 da 11:45 (UTC)\nTrugarez d'ar re o doa roet respontoù. Neuze, ma tiverran pep tra, Fulup n'en deus ket amzer d'ober war-dro. Ezhomm zo erlec'hiañ anezhañ (daoust ma c'hellje reiñ dorn bep an amzer ?). Ako zo a-du gant ar mennozh met n'eo ket evit mont da verour. Eus va ferzh e vijen kontant d'ober, met n'em bez ket amzer forzh pegement peurvuiañ, dav 'vo d'unan all mont ivez. Ha ne renk ket kudenn ar bureviad, marteze d'ober war-dro ur wezh ma vo ur skipailhig merourien oberiant ? --Lekemok (kaozeal) 21 Ebr 2020 da 09:47 (UTC)\nDifaziet em eus an HTML (balizennoù berzet, fazioù Lint), met nullet eo bet an difaziañ gant an implijer Bianchi-Bihan, div wech betek-henn. Gwelet a ran amañ e oa bet difaziet ar pennad e miz Here 2019 dija, ha nullet an difaziañ ivez gant an hevelep implijer. Kement-se zo enep reolennoù Wikipedia. — 90.32.34.101 18 Ebr 2020 da 16:51 (UTC)\nAn dud dianav ha dizanv ne reont ket reolennoù wikipedia, ha pa vo votet amañ n'o devo ket da votiñ. Bianchi-Bihan (kaozeal) 18 Ebr 2020 da 18:48 (UTC)\nEtre bourd ha farz fornAozañ\nE-touez an traoù dous a zo da sevel c'hoazh emañ ar gwestell. Met n'em eus ket c'hoant da sevel ur brezel etre éclair ha religieuse... Setu perak, araok sevel pennadoù, e c'houlennan deoc'h petra eo o soñj. Ma ne fazian ket eo ar wastell ur ger ledan awalac'h hag a c'hall bezañ ur wastell chokolad lakomp, met ivez un dartezenn, farz forn... Se an hini eo ? Hag eo ur wastell ar gouign ivez ? Pe une dra diheñvel, bihanoc'h eget ur wastell ? Un dra all c'hoazh : petra eo ur viennerezh, gwastell pe gouign, pe an daou ? Trugarez en a-raok evit ho alioù! --Arko (kaozeal) 21 Ebr 2020 da 14:17 (UTC)\nMoarvat hoc'h eus kavet viennerezh er pennad viennoiserie eus geriadur Ménard. Setu va ali : klaskit kompren petra a dalv -erezh.\nDa skouer, setu tri ger hag a dalv pâtisserie e galleg :\ngwastellerezh g. (obererezh)\ngwastellerezh b. (stavell)\ngwastellenn b. (biz dienn, leanez, ...)\n2.13.35.132 21 Ebr 2020 da 15:04 (UTC)\nGouzout a ran petra dalv -erezh. Met neblec'h n'em eus kavet ar ger "viennerenn". Neuze, gwastell pe kouign ?--Arko (kaozeal) 21 Ebr 2020 da 16:42 (UTC)\nUr "viennerezh" ne c'hell bezañ nemet un obererezh pe ur stavell gouestlet d'un obererezh : ne c'hell ket bezañ nag ur wastell nag ur gouign. 2.13.35.132 21 Ebr 2020 da 18:56 (UTC)\nSavet eo ar ger gwastellenn diwar gwastell hag -enn, ha n'eo ket -erenn. Mar fellfe deoc'h lakaat -enn e-lec'h -erezh er ger "viennerezh" e teufe da vezañ "viennenn", ha n'eo ket "viennerenn" evel hoc'h eus skrivet. 2.13.35.132 21 Ebr 2020 da 19:03 (UTC)\nYa, gwir eo. Neuze penaos vo lavaret une viennoiserie ? Ur gouign viennerezh ? Distreiñ a ran d'am goulenn gentañ, petra eo ur wastell. Un dra ledan eo ma ne fazian ket, enni ar c'houignoù, ar wispid, ar farz, ar baraennoù, an tartez hag an etremeuzioù. Petra 'soñj deoc'h ?--Arko (kaozeal) 26 Ebr 2020 da 07:11 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_16,_bloaz_2020&oldid=1876393 »\nDernière modification le 22 Mae 2020, à 20:42\nKemmoù diwezhañ degaset d'ar bajenn-mañ d'an 22 Mae 2020, da 20:42.


Buhez ar Sent/1894/Vulfrann - Wikimammenn\nBuhez ar Sent/1894/Vulfrann\n◄ Viktorian Vulfrann Gouel Maria Veurs ►\nar bevare var ’nn ugent a viz meurs\n(Gouel ar zant-ma a errue d’ann ugent)\nAr zant-ma a ioa ganet e kostez Paris enn amzer ar roue Klovis, eil euz ann hano. O veza m’en doa eur spered lemm hag eunn natur vad a grouadur, he dad a lakeaz anezhan er skol gant mistri habil ha vertuzuz. He dad a ioa offiser ; mes hen n’oa ket troet var ar vicher a zoudard : c’hoant mont da velek en devoa, ha pa oue echu he studi ganthan e resevaz ann Ursiou sakr.\nGoude beza bet eur pennad e palez ar roue Kloter Trede, Vulfrann a oue hanvet da eskop e Sans, ha gouarn a eure he eskopti epad daou vloaz hanter gant eur furnez hag eur zantelez vraz. Neuze Doue a lakeaz enn he spered mont da brezeg ann Aviel d’ar boblou paian euz ann Allemagn. Misionerien all a ioa eat di dija euz a Frans hag euz a Vro-Zaoz ; mes labour aoualc’h a ioa c’hoaz evithan. Rei a reaz eta ann dilez euz he garg a eskop, ha setu hen d’ann Allemagn gant eur guchenn venac’h euz ann Normandi.\nAr Zant ne oue ket pell eno na c’hounezaz eur maread paianed d’ar feiz dre ann nerz euz he gomzou, ha dreist holl dre he viraklou. Etouez poblou ann Allemagn ez oa d’ar mare-ze eur c’hiz kriz ha dinatur : pa errue eur gouel braz bennag, e lakeant tud d’ar maro evit henori ho doueou faoz. Tennet e veze plouz berr, hag ann hini a goueze ar blouzenn verr ganthan a veze raktal beuzet, krouget, pe dreuzet a daoliou kleze.\nEunn devez, eunn den iaouank, he hano Ovon, a ioa o vont da veza krouget evelse abalamour m’en doa bet ar blouzenn verr. Vulfrann, o veza klevet petra ioa sonj da ober, a red buhan da gaout ar prins Radbod, mestr ar vro. « — Roit ann den iaouank-se d’inn-me, emezhan; eunn horrol eo lakaat d’ar maro enn henor d’ann diaoul ann nep a zo bet krouet gant Doue dioc’h he batrom hag hervez he henveledigez he-unan. » « — Ne c’hellann ket hen rei d’ehoc’h, eme ar prins, anez mont a enep lezenn ar vro. » Ar bobl, diredet d’ar palez da heul ar Zant, a lavare ar memes tra. « — Hon doueou, eme ar baianed-se, a fell d’ezho e ve lakeat Ovon d’ar maro p’e guir eo deuet ar blouzenn verr ganthan. Evelato, emezho, ne reomp ket a fors hag e ve roet da Vulfrann mar gell he-ma savetei he vuez d’ezhan dre c’halloud ann Doue a brezeg d’eomp. »\nVar gement-se e oue staget ann den iaouank ouz ar groug var bouez eur gordenn hag a rea ann dro d’he c’houzoug, ha chom a eure div heur dioc’htu a-istribill, he dreid dibrad kaer dioc’h ann douar. Pell a ioa eta a tlie beza trouc’het he halan d’ezhan. Goulskoude ar Zant n’oa ket ehanet da bedi epad ann amzer-ze. Abarz ar fin e velaz ar gordenn o terri, ha korf Ovon o tistaga dioc’h ar groug evel eur c’horf maro. Neuze e tosteaz outhan, hag e lavaraz d’ann den iaouank sevel enn he za enn hano Jezuz-Krist. Ann den iaouank a zentaz hag a zavaz raktal enn he za leun a vuez. Ar mirakl-ma a reaz da galz paianed anaout ar virionez euz ar relijion gristen. Ovon a oue roet da Vulfrann, hag a deuaz goudeze da veza manac’h ha belek.\nSkrija a rit marteze o klevet hano euz ar giziou kriz ha dinatur a ioa guech all etouez poblou paian ann Allemagn. Ar seurt giziou-ze, pe re all ker goaz hag hi, a zo bet ive enn hor bro-ni, hag a gaver c’hoaz hirio etouez paianed ann Afrik hag ann Azii evel a c’hellit guelet var Liziri Breuriez ar Feiz. N’euz nemed ar relijion gristen hag a zeskfe d’ann dud en em garet ha kaout truez ann eil ouz egile. Pegen euruz eta ne dleit ket en em istimout abalamour m’oc’h ganet er relijion-ma, ha pegement a leac’h n’oc’h euz-hu ket da drugarekaat Doue ahez evit eur c’hras ker kaer !\nAdtapet diwar « https://br.wikisource.org/w/index.php?title=Buhez_ar_Sent/1894/Vulfrann&oldid=23014 »\nKemmoù diwezhañ degaset d'ar bajenn-mañ d'an 21 Mez 2011, da 15:52.


Pajenn:Morvan - Buez ar Zent, 1894.djvu/650 - Wikimammenn\nPajenn:Morvan - Buez ar Zent, 1894.djvu/650\nkrouet ann env hag ann douar, hag a zo en em c’hreat den, a zo maro var ar groaz, a zo bet lakeat er bez hag a zo savet euz a varo da veo, a benn tri devez goude, evit savetei ar bed holl. » Neuze Eustach a respountaz : « — Kredi a rann, Aotrou, kement tra a livirit. » « — Mad, eme ar vouez, it eta da gaout belek ar gristenien ha pedit-hen d’ho padezi. »\nSetu eta Eustach dispartiet dioc’h he bried. Abarz nemeur e oue dispartiet ive dioc’h he zaou vab. Guelet a eure unan anezho o vont gant eur bleiz, hag egile o vont gant eul leon, a greiz m’edo o treuzi eur ster zoun evit dont da gerc’hat ann eil goude beza dija kaset ar c’henta enn tu all. Mes dre c’hras Doue ann daou baotr a oue saveteet ho buez d’ezho gant tud vad, hag ar re-ma a bourveaz goudeze d’ho holl ezommou. Greg Eustach\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/650&oldid=137881 »


Pajenn:Morvan - Kenteliou hag istoriou a skuer vad evit ar Vretoned, 1889.djvu/255 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/255\nret evit ho c’hrouadur, rag n’o doa ket a vugale.\nMadalen a lavaraz, en eur zigouezout, d’an diou Itron Jannet hag Agnez, e tlient beza staget ho zeir oc’h ar groaz en nosvez-ze, hag ar potrig ive. Kement se a reas kement a blijadur dezho, ma na vouient ket penaus diskuez al levenez a voa en ho c’halon, ha ma voant evel pa vijent eat er meaz anezho ho unan o trugarecat Doue hag o comz euz a c’hloar ar verzerinti. Loizig ive a zride he galon, hag eun dudi oa he glevet o lavaret pe gen euruz eo ar re a scuil ho goad evit Jesus-Christ.\nEr bloas 1616 e tirollaz eur vrezel nevez a enep ar relijion gristen er Japon. Eun Impalaer iaouanc a ioa nevez savet var an tron. He dad en doa laket cals christenien er prizoniou, hag araog mervel e lavaras d’he vap e tlie ho distruja oll, hag ar map a zentaz oc’h he dad criz. Neuze e voue merzeriet eun niver braz a gristenien hag en ho zouez meur a vissioner. Lod a voue lazet dre ar c’hleze, lod all dre an tan.\nAn impalaer nevez, o veza deut da gear Meaco, a glevaz oa leun ar prizoniou a gristenien. Dioc’htu e roaz urs d’ho devi oll goazed ha merc’hed, coz ha iaouanc. Ne fellas ket dezhan e vije gortozet eun derveziou bennag gant eun itron a reng huel a ioa tost da vouilloudi. Pa voue deut an deis merket, e voue casset ar gristenien, antercant anezho, en eur porz eleac’h ma vouent liamet. Neuze e vouent casset var eun dachen e creis kear eleac’h ma vouent laket e kirri, ar voazed e lod hag ar merc’hed hag ar vugale e lod all ; hag ar vugale-ze a ioa c’hoas lod anezo o tena. Eun trompiller a iea\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/255&oldid=162303 »\nKemmoù diwezhañ degaset d'ar bajenn-mañ d'an 15 Mae 2020, da 17:21.


Holl ganaouennoù ar Redadeg - Redadeg\nHo fotoioù !\nDegemer al lec’hienn > br > Redadegoù tremenet > Holl ganaouennoù ar Redadeg\nEstreget ar ganaouennoù ofisiel e c’hallomp selaoù kanaouennoù ouzhpenn krouet a-ratozh-kaer ha kaset deomp war eeun gant an dud !\nHuch ’ta Redadeg : kanaouenn ofisiel 2016\ngant Kazh-Koad Lanvaoz\nAn Alambadeg : kanaouenn ofisiel 2014\nALAMBADEG - KLIP REDADEG 2014\ngant Ar Redadeg\nan Alambadeg, kanaouenn redadeg 2014\nan Alambadeg, kanaouenn redadeg 2014 4.9 Me (MP3)\nPozioù Alambadeg 41.7 ke (PDF)\nKanaouennoù all e 2014\nKanaouenn “Laouen” savet gant skipailh Roazhon - 2014\nPozioù kempennet gant Laurence Guillo, Katell Chantreau ha Jean-René Le Moullec\nKanaouenn enrollet ba studio Légitime Folie gant Andréa-Aziliz Mevel, Suzon, Anna Burlot, Lera Smith, Jean-René, Aude, Lukian ha Konan Le Moullec, Adèle Naegele, Laurence Guillo, gant skoazell Vincent Burlot hag Iwen Casteret.\nEnrolladenn Laouen 2.9 Me (MP3)\nPozioù 22.9 ke (OpenDocument Text)\nLipdub filmet plasenn an ti-kêr e Roazhon d’ar Sadorn 24 a viz Mae 2014. Trugarez d’an holl berzhidi !\ngant Iwen Casteret\nKanaouenn skipailh Loic - 2014\nKrouet gant ur skipailh Redadeg evit e flijadur hag hon hini ;-)\nsonenn_skipailh Loic 9.3 Me (MP3)\nKanaouenn skolaj Plijidi - 2014\nKanaouenn skolaj Plijidi\nKanaouenn skolaj Plijidi 6.2 Me (MP3)\nPozioù kanaouenn Plijidi 42.8 ke (PDF)\nKanaouenn Strollad SILWINK - 2014\nSilwink, ur strollad tud yaouank ha donezonet :\nBateri : Loeiz Ar Bras\nFleut : Fulub Gourves\nGitar : Louri Bon\nKan : Kadvael Jolived-Leforestier\nGitar Boud : Gireg Moutoun\ngant Marin In\nPozioù SILWINK 14.1 ke (OpenDocument Text)\nKanaouennoù 2012 pe a-raok\n"Foeter Breizh" gant Dom Duff : Kanaouenn ofisiel 2012\nChe Ye Ye Ye Ye Ye… Che Ye Ye Ye !!!\nPellgargañ ar ganaouenn\nPellgargañ an ton\n"Redadeg, savit ho taouarn" gant David ar Gall ha skolajidi Diwan Gwened\n"Deom gand ar Redadeg !" gant TG Brass Band\nUr ganaouenn savet gant tud yaouank dornet mat, hag ur c’hlip farsus war ar marc’had, a gaso ’hanoc’h eus ribinoù Bro Leon betek plasenn ar c’honkord e Pariz.\nRedek war un ton plin ? Redek ha dañsal, dañsal ha redek, yep yep yep ! Kanaouenn kanet gant Aodren ha Tangi.\n"Redadeg Dz" gant Gwenole Larvol\nSkolidi divyezhek Douarnenez o doa degemeret ar rederien war an ton bras pa zo bet erruet ar Redadeg... Kanet ho poa gante ?\nAwenet bras gant ar ganaouenn-se e oa Skipailh Rianteg !\ngant Christophe Hoyet\n"PlijaBrezh" gant Diwan An Alre\nWar un ton hengounel deus Bro Gwened e vez kanet ar ganaouenn-se bet savet gant skolidi Diwan An Alre.\n"Yezh ma c’halon" gant Youenn Guillanton\nUn tamm barzhoniezh ba bed ar rederien. Ra ket droug ’vat.\n"Daou Don Doub ar Menezioù" : ton ar gavotenn veur e straedoù Douarnenez\nKlevet ’peus e vo aozet ur pezh-mell gavotenn evit mont eus porzh ar Rosmeur betek ar plasenn Beziers d’ar Sadorn 19 a viz Mae da geñver gouel degouezh ar Redadeg ? Pedet eo an holl sonerien da gemer perzh : setu ar skrid sonerezh evit pleustriñ un tamm en a-raok.\nKanaouenn ofisiel Redadeg 2010\nSoñj ’peus ? Kredapl ’peus bet tro da vouskanañ pe da ganañ ar ganaouenn-se a bouez penn alies abaoe 2010 ! Savet eo bet gant David ar Gall ha skolajidi Diwan Gwened, ha deuet da vezañ brudet kenañ goude bezañ bet azasaet ha punkaet gant ar Ramoneurs de Menhirs. Pebezh plijadur !\nKanaouennoù Redadeg 2008\nKanaouenn ofisiel , savet gant Gweltaz Adeux eus ar strollad rock EV ha kanet gant skolidi Diwan Roazhon.\n"Ret eo redek" , bet savet gant David ar Gall ha kanet gant 6vet klas Skolaj Diwan Gwened. Aet e oa ar maout ganti da geñver Kan ar Bobl 2008 e Pondi (Priz ar skolajoù).\n"Redek a rin" , bet savet gant Mark Kerrain ha kanet gantañ.\n"Hir" , savet gant Nolwenn Korbell he doa skrivet kemennadenn kuzhet ar Redadeg kentañ, an hini a oa tremenet a zorn da zorn a-hed an hent (600 km e 2008).\nHentad 2016 : prenañ kilometroù\nKorn an aozerien\nLec’hienn bet savet gant SPIP 3.0.25


Keleier Noz du vendredi 25 novembre 2016\nADAPEI © Radio France - Tudi Crequer\nDiffusion du vendredi 25 novembre 2016 Durée : 30min\nKomzet e oa bet ganeomp diwar-benn an diouer a blasoù er c'hreizennoù evit an du ampechet. Anv e oa bet graet ivez deus harz-labour pomperien Penn-ar-Bed. Kaoz a oa bet ivez diwar-benn ar falc'herien OGK bet galvet gant an archerien.\nMankout a ra 1599 plas evit an dud afliget e Penn-ar-Bed\nStart ar jeu evit kaout ur plas en ur greizenn evit an dud afliget. Manifestet e oa bet gant an ADAPEI, ur bodad kevredigezhioù tud ampechet, dirak Prefeti Penn-ar-Bed. Deuet e oa 70 den evit lakaat da glevet pegen diaes eo kaout ur plas en un IME pe c'hoazh un ESAT. Mankout a rafe 1599 plas en departamant. Diaes e oa bet da skouer da Youn Salaun, eus Plouyann e Montroulez, kaout ur plas e kreizenn Kerozal Taole evit e vab afliget. Gant Youn Salaun.\nFalc'herien OGK e ti an archerien\nTri falc'her OGM a oa bet goulennatet gant an archerien digwener e Molan, Bañlek ha Pon'en. Rebechet e vez dezho bezañ kaset en-dro un abadennad eneb OGM e-barz ur gourmarc'had eus ar Morbian en hañv pasaet. N'eo ket tre ar wirionez eme Patricia unan eus an degadoù a skoazellerien deut da harpañ an 3 'falc'her OGM. Gant Patricia.\nDIVIZ / Votadeg an tu dehoù hag ar c'hreiz\nAr sizhun-mañ e oa bet graet anv deus votadeg an tu dehoù hag ar c'hreiz :\n> Herve Guelou, maer Plufur\n> Didier Caraes, gopras e Kambr labour-douar Pariz


Molac ba Frañs Inter\nPublié le 9/04/21 16:53 -- mis à jour le 09/04/21 16:53\nAtersadenn Molac ba 5/7 Frañs Inter\nDiaes eo da dud ar radio distagañ ar ger "Fañch",met sklaer ar paozioù gant an depute Molag !\nSetu diverradenn an eskemm, gant ur gazetennerez a glaske lakaat an depute diaes. Met n'eo ket deuet a-benn d'hen ober.\nFI - Hag ur redi e vo lakaat panelloù divyezhek ?\nPM - Ne vo ket ur redi, met ne vo ket tu da vont a-enep.\nFI- Ha barzh ar skol ?\nPM- An hentenn divyezhek dre soubidigezh a vo aotreet er skolioù publik,ar pezh a zo nevez flamm.\nFI- Konvension Stad ha Rannvro ?\nPM- Kinnig d'an holl dud o deus c'hoant (7% en ur c'hlas divyezhek), met 40% eus ar gerent o dije c'hoant skoliata anezho.\nFI- Met penaos stummañ ar gelennerien ?\nPM- E Gant stummadurioù nav miz e Breizh, da skouer.\nFI- Ha penaos 'peus desket ar brezhoneg ?\nPM- Gant kentelioù noz.\nFI- Komz a rit bzh gant ho pugale ?\nPM- Cheñchet 'meus yezh gant ma bugale.\nAr skol a zo ret da gaout evit komz brezhoneg. Digalonekaet e oa bet an treuzkas familh.\nAr skol a vo a-bouez.\nFI- Pegement a yezhoù a zo e bro C'hall ?\nPM- Euskareg, okitaneg, brezhoneg, katalaneg a vez kelennet. Ar re all a zo en arvar bras da vont da get.\nFI- Ha grevus eo ma yae da get ar yezhoù ?\nPM- Ya, grevus eo.\nPa z'on fromet e teu ar brezhoneg din a-raok ar galleg.\nFI- Evit Blanquer ar soubidigehz a zo ur "separatisme" ?\nPM- Liesyezhek eo ar bed, ne c'hell ket Blanquer kompren. Diaes eo d'ar stad c'hall kompren.\nEmaomp en ur bed liesyezhek, ma bugale a oar peder yezh, peogwir int tremenet dre Ziwan. Ha dispar eo.